Turun naik balai bomba dan pejabat kesihatan belajar SOP kenduri kahwin
Oleh KOSMO!

1 Ogos 2020, 3:13 pm
Oleh NOOR HAYATI MAMAT
HULU TERENGGANU – Majlis menyambut menantu antara pasangan mempelai Mohd. Nafis Abdul Hadi dan Samihah Afandi di Taman Damai, Kuala Berang di sini tetap meriah biarpun berlangsung dalam suasana normal baharu.
Bapa pengantin, Abdul Hadi Saad, 65, berkata, keluarganya menyediakan pelitup muka kepada semua 200 tetamu selain melakukan sanitasi di kawasan khemah dan rumahnya.
Beliau juga mengambil inisiatif menyediakan laluan keluar masuk tetamu dan buku log mencatatkan butiran peribadi dan suhu badan mereka serta mengagihkan makanan kenduri secara bungkus.
“Seminggu sebelum majlis menyambut menantu anak ketujuh saya, Mohd. Nafis dengan pasangannya yang masing-masing berusia 28 tahun, saya pergi ke balai bomba dan pejabat kesihatan daerah untuk belajar sendiri prosedur operasi standard (SOP) norma baharu mengadakan kenduri.
“Walaupun masih berhadapan dengan pandemik Covid-19, keluarga kami tidak sedap hati kalau kehadiran menantu baharu tidak diraikan namun pada masa sama, pematuhan SOP normal baharu tidak boleh diabaikan,” katanya ketika ditemui Kosmo! di sini hari ini.

Abdul Hadi berkata, mengikut perancangan asal, Mohd. Nafis dan Samihah yang diijab kabul pada 25 Julai lalu akan diraikan dalam majlis sambut tetamu dengan jemputan 1,000 orang.
Menurut beliau, jemputan terpaksa dihadkan kepada 200 orang memandangkan penularan pandemik Covid-19 masih berlaku.
“Biarpun dalam keterbatasan, saya bersyukur majlis sambut menantu ini masih meriah dan berjalan lancar. – K! ONLINE


Imam berbusana pendekar sembelih kerbau
Oleh KOSMO!

1 Ogos 2020, 2:48 pm
Oleh YATIMIN ABDULLAH
PASIR MAS – Penduduk di Kampung Tok Uban di sini dikejutkan dengan kehadiran seorang lelaki berpakaian ala-ala pendekar yang kemudiannya bertindak menyembelih kerbau korban di sekitar kawasan tersebut.
Lelaki berpakaian pendekar lengkap bertanjak bersama sebilah pisau itu rupa-rupanya Imam Tua Masjid Ar-Rahman Mukim Tok Uban, Syeikh Kyairder Syamzarey Wan Idris.
Syeikh Kyairder Syamzarey berkata, dia berbuat demikian untuk menghidupkan semula busana Melayu yang pernah menjadi kemegahan satu masa dahulu terutamanya pemakaian tanjak.
“Ia adalah satu perkara yang baik. Tidak salah jika kita hidupkan semua pemakaian ini asalkan tidak bercanggah dengan tuntutan agama Islam.
“Lagipun pakaian ini melambangkan jati diri sebagai orang Melayu yang semakin dilupakan,” katanya.

Syeikh Kyairder Syamzarey memberitahu, busana Melayu perlu terus dipromosikan agar ia tidak lapuk ditelan zaman.
Katanya, generasi muda di zaman milenium ini perlu diberikan pendedahan supaya mereka tidak malu untuk mengenakan busana peninggalan orang-orang tuan terdahulu.
“Kalau kita tidak hidupkan budaya ini siapa lagi.
“Sebab saya tampil dengan kelainan memakai baju pendekar agar budaya ini terus subur,” ujarnya.
Syeikh Kyairder Syamzarey berkata, pemakaian busana itu juga turut menambah keyakinannya untuk melakukan tugas sebagai penyembelih semasa menyempurnakan ibadah korban. – K! ONLINE


Warga asing pakai pelitup muka elak disaman
Oleh KOSMO!

1 Ogos 2020, 5:04 pm
Oleh NOR AZIHAN MD. GHAZALI
KLANG – Khuatir disaman pihak berkuasa menyebabkan rata-rata warga asing di daerah ini mengenakan pelitup muka yang telah dikuatkuasakan kerajaan bermula hari ini.
Hasil tinjauan di sekitar Bandar Klang yang menjadi tumpuan warga asing dari pelbagai negara mendapati kebanyakan mereka mematuhi arahan itu apabila memasuki sesebuah premis atau kawasan tumpuan umum.
Seorang warga asing warga Bangladesh dikenali Sam, 32, memberitahu memakai pelitup muka selepas dimaklumkan rakansenegara mengenai pelaksanaan itu melalui aplikasi WhatsApp.
“Kami pakai sebab takut kena saman, mahal RM1,000. Kalau tidak pakai nanti kena saman, lebih baik pakai.
“Pelitup ini kami beli dari kedai. Sekarang harga sudah murah berbanding sebelum ini,” katanya ketika ditemui di sini hari ini.

Dalam pada itu, tinjauan juga mendapati warga tempatan patuh kepada arahan itu berikutan kebimbangan dijangkiti Covid-19.
Seorang penjawat awam, Noor Sazlina Rijalludin, 35, menegaskan pemakaian pelitup adalah kawalan diri sendiri terutama apabila keluar di kawasan umum.
“Saya tetap pakai pelitup sekalipun kerajaan tidak melaksanakan penguatkuasaan ini. Ini soal keselamatan bukan soal risau didenda. Kita kena ingat wabak ini boleh membawa maut, jadi kena hati-hati,” katanya.
Bagi seorang lagi pemandu teksi, V Rajendran, 62, akan memastikan kesemua pelangganya memakai pelitup muka sebelum menaiki teksinya.
“Kadang-kadang orang menganggap pemakaian pelitup sebagai isu kecil namun sebenarnya memberikan manfaat besar menghindarkan jangkitan selain memastikan penjarakan fizikal,” katanya. -K! ONLINE


Piya guna kapak bayar nazar
Oleh KOSMO!

1 Ogos 2020, 3:16 pm
Oleh YATIMIN ABDULLAH
KOTA BHARU – Bekas kapten pasukan The Red Warriors (TRW), Mohd. Badhri Radzi atau Piya menggunakan sebilah kapak bagi mencukur rambut sebagai tanda membayar nazar.
Bayaran nazar itu dilakukan sebagai tanda syukur selepas jaringan gelembung buaya yang dilakukan tujuh tahun lalu itu dinobatkan sebagai pemenang untuk gol chips atau lambungan terbaik Piala Konfederasi Bola Sepak Asia (AFC) kelmarin.
Piya menyifatkan kemenangan itu sebagai hadiah buat Malaysia menjelang sambutan Hari Kebangsaan Ke-63 yang bakal disambut pada 31 Ogos ini.
“Saya berterima kasih kepada semua peminat TRW dan penyokong bola sepak Malaysia kerana telah mengundi jaringan tersebut.
“Kejayaan ini bukan untuk saya dan pasukan Kelantan sahaja malah seluruh Malaysia berhak untuk berbangga kerana ia telah menangkat martabat bola sepak negara di pentas Asia,” katanya ketika dihubungi Kosmo! sebentar tadi.

Piya berkata, nazar tersebut dilakukan di sebuah kedai gunting tradisional yang terletak di Kampung Sungai Budor di sini.
Katanya, dia memilih cara tersebut kerana ia cukup unik sekali gus menghidupkan cara mencukur kepala yang pernah digunakan oleh orang tua terdahulu.
“Selain itu saya turut melakukan ibadah korban sebagai tanda kesyukuran diatas kejayaan tersebut,” ujarnya.
Terdahulu, gol cantik yang dihasilkan oleh pemain berjersi No.16 itu ketika Kelantan membelasah kelab Vietnam, SHB Da Nang 5-0 dalam perlawanan peringkat kumpulan Piala AFC pada 2 April 2013.
Selepas undian ditutup pada Khamis lalu, Piya meraih 93 peratus undi yang jauh meninggalkan pesaing lain.
Pemain Ceres Negros, Bienvenido Maranon dan bintang Myanmar yang pernah mewakili Yangon United, Kyaw Ko Ko sekadar memperoleh tiga peratus undian untuk berkongsi kedudukan kedua.
Bekas pemain Chonburi FC, Thiago Cunha dan Pak Myong-song pula berkongsi kedudukan ketiga selepas masing-masing hanya meraih satu peratus undian.
Sebelum ini, penyerang Johor Darul Ta’zim (JDT), Safawi Rasid sebelum ini mengharumkan nama Malaysia apabila muncul pemenang gol lencongan terbaik sepanjang Liga Juara-Juara Asia (ACL). – K! ONLINE


Pemilik, pengunjung pasar raya patuh pemakaian pelitup muka
Oleh KOSMO!

1 Ogos 2020, 5:11 pm
Oleh NUR ANATI JUHARI
ALOR SETAR – Pemilik sebuah pasar raya di pekan Pokok Sena dekat sini menyambut baik pemakaian pelitup muka kerana ia menjamin keselamatan pelanggannya.
Tan Soon Kunn, 52, berkata, dia sentiasa mematuhi prosedur operasi standard (SOP) Perintah Kawalan Pergerakan Pemulihan yang ditetapkan kerajaan.
“Saya akan memastikan SOP seperti pemakaian pelitup muka, pemeriksaan suhu badan dan menulis maklumat diri di buku dipatuhi,” katanya ketika ditemui di pasar raya tersebut di sini hari ini.
Katanya, pelanggan yang tidak memakai pelitup muka sama sekali tidak dibenarkan masuk ke premisnya.
Pelanggan, Sobani Shuib, 49, pula berkata, keselamatannya sebagai seorang pelanggan pasti lebih terjamin apabila pemilik pasar raya mengambil perhatian serius tentang pematuhan SOP.

“Saya menyambut baik arahan wajib memakai pelitup muka ini terutama ketika kes Covid-19 meningkat.
“Walaupun terpaksa mengeluarkan wang untuk membeli pelitup muka pakai buang, ia sangat berbaloi untuk keselamatan diri dan semua,” ujarnya.
Katanya, dia bagaimanapun melihat masih ada yang tidak mengambil serius dengan arahan itu dan berharap orang ramai dapat mematuhi SOP yang ditetapkan demi keselamatan semua. – K! ONLINE


Saya stabil, belum meninggal – Kumin KU2
Oleh ARINA CHE AZLAN

1 Ogos 2020, 2:59 pm
KUALA LUMPUR- Penyanyi dan pengurus produksi, Kumin dikejarkan ke Hospital Ampang pada hari Jumaat pukul 5.50 petang akibat serangan penyakit angin pasang.
Kumin atau nama sebenarnya Khuzaimi Ismail,50, berkata pada mulanya dia cuma mengalami serangan asma ringan sebelum badannya menjadi kejang dan tidak boleh bergerak.
“Keluarga terpaksa meminta bantuan pertolongan pihak Bomba Pandan Indah kerana saya memang tidak boleh bergerak langsung untuk ke hospital dan mereka tidak mampu mengangkat saya yang mempunyai berat badan yang mencecah 160 kilogram (kg) ini.
“Sekarang doktor memberitahu keadaan saya stabil cuma kandungan air dalam badan sedikit berlebihan dan sedang dalam proses mengeluarkan cecair tersebut,” katanya ketika dihubungi Kosmo! Online sebentar tadi.
Tambah bekas anggota kumpulan KU2 bersama Allahyarham Bob Kuman itu lagi, dia berkemungkinan akan ditahan di hospital bagi tempoh seminggu untuk pemantauan doktor.
“Baru sehari saya masuk hospital, sudah timbul khabar angin saya meninggal dunia tetapi saya tidak ambil hati.

“Isu ini sudah biasa berlaku sejak arwah Bob Kuman meninggal lagi jadi saya malas hendak layan,”ujarnya lagi.
KU2 yang pernah dianggotai Kumin dan arwah Bob Kuman adalah duo yang popular sekitar tahun 90-an malah pernah menghasilkan beberapa buah album seperti Evolusi (1994) dan The Best Of Ku2 (2001).
Kuman atau nama sebenarnya Husni Mohd Rawi meninggal dunia pada 2012 akibat komplikasi jantung, darah tinggi dan paru-paru berair.
Terdahulu, berita Kumin dibawa ke hospital dengan pertolongan pihak bomba dikongsikan rakan artis, Yank Kassim menerusi Facebook.
Yank Kassim berkongsi berita Kumin (kiri) menerusi Facebook.


Ramlan Ibrahim letak jawatan ahli SPR
Oleh NOR IDAYU BOSRO

1 Ogos 2020, 11:05 am
PUTRAJAYA – Suruhanjaya Pilihan Raya (SPR) hari ini mengumumkan peletakan jawatan Datuk Seri Ramlan Ibrahim sebagai ahli suruhanjaya itu, berkuat kuasa semalam.
Unit Komunikasi Korporat SPR dalam satu kenyataan berkata, peletakan jawatan itu mendapat perkenan Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“SPR mengambil kesempatan ini untuk merakamkan setinggi-tinggi penghargaan dan terima kasih kepada Datuk Seri Ramlan Ibrahim, atas segala sumbangan dan khidmat bakti beliau sebagai ahli SPR,” katanya di sini hari ini.
Ramlan, 62, dilantik menjadi Ahli SPR pada Februari tahun lepas. – K! ONLINE


20 lelaki tidak pakai pelitup muka dikompaun RM1,000
Oleh MOHD SYALMIZI HAMID

1 Ogos 2020, 11:46 am
SEBERANG PERAI – Seramai 20 individu yang tidak memakai pelitup muka telah dikenakan kompaun selepas polis membuat pemeriksaan di kawasan rehat dan rawat (R&R), Lebuhraya Lingkaran Luar Butterworth (BORR) di Bagan Ajam, Butterworth di sini awal pagi tadi.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kesemua lelaki berusia 20-an tersebut sedang sedang melepak dan didapati tidak mengamalkan penjarakan fizikal ketika pemeriksaan kira-kira pukul 1.50 pagi.
”Kegagalan mereka dalam mematuhi prosedur operasi standard (SOP) telah menyebabkan dikompaun kerana gagal memakai pelitup muka dan tiada penjarakkan sosial.
“Pihak kami tidak akan berkompromi dengan sesiapa yang gagal mematuhi SOP dan tidak menggunakan pelitup muka dan ia menjadi perkara utama yang perlu dipantau bermula hari ini,” katanya dalam satu kenyataan di sini hari ini.
Kerajaan mewajibkan pemakaian pelitup muka di tempat awam yang sesak bermula hari ini. Kegagalan berbuat demikian akan dikompaun RM1,000. – K! ONLINE


MN Selangor selesai bahagi 90 peratus kerusi
Oleh KOSMO!

1 Ogos 2020, 2:06 pm
Oleh MOHAMAD NAUFAL MOHAMAD IDRIS
KUALA SELANGOR – Muafakat Nasional (MN) Selangor telah selesai 90 peratus pembahagian kerusi Parlimen dan Dewan Undangan Negeri (DUN) negeri tersebut bagi menghadapi Pilihan Raya Umum ke-15 (PRU-15).
Pengerusi UMNO Selangor, Tan Sri Noh Omar berkata, pembahagian itu hasil perbincangan di antara parti komponen MN di peringkat Parlimen dan DUN.
“Kita agihkan kerusi secara adil dan kita ada beri kerusi juga kepada Bersatu.
“Senarai kerusi ini, kami sudah serahkan kepada Datuk Seri Mohamed Azmin Ali bulan lalu,” katanya selepas menghadiri program korban anjuran UMNO bahagian Tanjong Karang di Masjid Jamek Sungai Burong di sini hari ini.
Mengulas lanjut, beliau menegaskan, Mohamed Azmin akan mengadakan satu mesyuarat sebelum satu keputusan muktamad dibuat. – K! ONLINE


Buaya ditemui mati digilis
Oleh KOSMO!

1 Ogos 2020, 2:36 pm
Oleh TOREK SULONG
PASIR PUTEH – Pengguna jalan raya di Jambatan Tidal Gate, Gong Kulim di sini gempar apabila menemui bangkai seekor buaya dipercayai mati digilis kenderaan semalam.
Buaya tembaga dewasa itu dipercayai digilis lori berdasarkan kesan darah yang berada tengah jalan raya di lokasi kejadian pada awal pagi sambutan Hari Raya Aidiladha.
Ia merupakan kejadian pertama buaya dari sungai berhampiran yang dipercayai sesat dan cuba melintas jalan raya menuju ke kawasan belukar.
Menurut sumber penduduk tempatan, bangkai buaya itu ditemui kira-kira pukul 9.47 pagi semalam sebelum membuat laporan kepada Angkatan Pertahanan Awam Malaysia (APM) untuk tindakan lanjut.
Jurucakap APM mengesahkan kejadian itu dan tindakan telah diambil oleh pihak yang berkenaan kerana reptilia itu adalah haiwan yang dilindungi.

Orang ramai diharapkan tidak mengambil sebarang tindakan terhadap hidupan liar meskipun ia telah mati kerana ini menjadi kesalahan di bawah Akta Pemuliharaan Hidupan Liar Akta 716.
Akta itu memperuntukkan hukuman denda sehingga RM100, 000 jika disabitkan kesalahan.
Terdahulu, tular di laman sosial penemuan bangkai buaya yang menarik minat pengguna jalan raya memberhentikan kenderaan mereka untuk melihat kematian reptilia itu yang jarang ditemui di kawasan ini.
Mengimbau kejadian melibatkan reptilia tersebut di kawasan berkenaan, seorang tukang perabot Ibrahim Nor 62, nyaris maut selepas diserang buaya ketika membersihkan jala di tepi Sungai Gong Ketereh, di sini kira-kira empat tahun lalu.
Ibrahim berkata ,dalam kejadian itu, dia bersama tiga rakan membersihkan sampah pada jala selepas menjala udang galah di sungai berkenaan.
Dia cedera di paha, betis dan lutut kiri sepanjang kira-kira 20 sentimeter akibat gigitan reptilia itu. – K! ONLINE


134 ditahan ingkar PKP, enam langgar perintah kuarantin
Oleh NOR IDAYU BOSRO

1 Ogos 2020, 2:09 pm
PUTRAJAYA – Sebanyak 134 individu ditahan semalam atas kesalahan ingkar arahan Perintah Kawalan Pergerakan (PKP) termasuk seorang individu atas kesalahan melanggar perintah pengawasan kuarantin di rumah (HSO).
Menteri Kanan (Keselamatan), Datuk Seri Ismail Sabri Yaakob berkata, dari 27 Julai hingga semalam, enam individu dikenakan tindakan kerana gagal mematuhi prosedur operasi standard (SOP) kuarantin di rumah yang ditetapkan.
“Sebanyak 2,271 pemeriksaan dibuat semalam terhadap individu yang sedang menjalankan kuarantin wajib 14 hari di kediaman masing-masing.
“Polis bersama petugas Kementerian Kesihatan akan sentiasa membuat pemeriksaan dan pemantauan terhadap individu-individu terbabit bagi memastikan SOP dipatuhi,” katanya dalam satu kenyataan di sini hari ini.
Sementara itu, Ismail Sabri berkata, pemantauan SOP solat Jumaat di 2,294 masjid semalam yang melibatkan 283,355 jemaah juga didapati mengikuti garis panduan yang ditetapkan serta mengikut saiz keluasan masjid. – K! ONLINE


Remaja lelaki cekap melapah lembu korban
Oleh KOSMO!

1 Ogos 2020, 11:41 am
Oleh NOOR HAYATI MAMAT
HULU TERENGGANU – Walaupun baru berusia 17 tahun, seorang remaja lelaki dikagumi kerana kecekapannya melapah haiwan ternakan lembu.
Adib Aiman Norman Nordin yang berasal dari Kampung Padang Tara di sini tidak kekok menyingsing lengan bersama penduduk kampung lain yang lebih berusia daripadanya untuk melapah lembu-lembu korban.
“Saya mempelajari ilmu melapah lembu daripada ayah, Nordin Mat Zin, 42, yang merupakan seorang penternak. Masa lapang saya sejak kecil memang banyak dihabiskan di kandang ternakan.
“Oleh kerana sering terdedah dengan kerja-kerja melapah daging, minat itu timbul dan mendapat ilmu mengetahui sendi-sendi lembu yang memudahkan kerja-kerja walaupun hanya menggunakan pisau kecil,” katanya ketika ditemui Kosmo! di Kampung Pasir Nering di sini hari ini.
Adib Aiman Norman berkata, dia bercita-cita untuk mengikut jejak ayahnya untuk menjadi penternak haiwan yang berjaya kerana kerjaya itu dirasakan mempunyai masa depan cerah.

Dalam pada itu, dia yang amat rapat dengan lembu-lembu peliharaan bapanya mengakui kadang-kala merasa sedih apabila sebahagiannya perlu disembelih termasuk untuk ibadah korban.
“Begitu pun, saya reda ‘melepaskan’ lembu-lembu itu kerana ibadah korban merupakan sebahagian tuntutan agama,” katanya. – K! ONLINE


Dua jari hampir putus ketika laksana ibadah korban
Oleh MUHAMMAD AYMAN GHAFFA

1 Ogos 2020, 12:10 pm
TANAH MERAH – Seorang penyembelih lembu hampir putus dua jarinya apabila lembu yang disembelih meronta-ronta semasa menyempurnakan ibadah korban di sini semalam.
Ekoran kejadian itu, jari telunjuk kiri Timbalan Pegawai Daerah Bachok, Md. Yani Mat Zin, 47, menerima lapan jahitan manakala jari hantunya terkupas isi akibat terkena pisau yang digunakan untuk menyembelih lembu itu.
Menceritakan detik itu, Md. Yani berkata, kejadian berlaku kira-kira pukul 9.45 pagi selepas dia telah menyembelih tiga ekor lembu di kawasan lapang di bandar Tanah Merah.
Katanya, apabila tiba giliran lembu keempat, haiwan tersebut yang dipegang oleh enam orang penduduk setempat meronta-ronta dan pisau yang digunakan itu terkena jari telunjuk dan jari hantunya.
“Semasa situasi itu berlaku, saya melihat individu yang memegang bahagian kepala dan dada lembu itu terlepas pegangan mereka. Keadaan itu menyebabkan mata pisau yang berada di leher lembu terkena pada kedua jari saya.
“Pada mulanya saya ingat hanya cedera ringan namun, apabila diperhatikan jari telunjuk hampir putus. Darah juga banyak mengalir,” katanya ketika dihubungi Kosmo! sebentar tadi.

Menurut Md. Yani yang berpengalaman selama 27 tahun menyembelih lembu semasa Hari Raya Aidiladha, dia dibawa ke klinik berhampiran untuk menerima rawatan.
Katanya, susulan kejadian itu, dia terpaksa hadir ke klinik tiga hari sekali untuk mendapat rawatan susulan dan pembersihan luka jahitannya itu.
“Sepanjang 27 tahun menyembelih lembu, ini pertama kali jari saya luka dan hampir putus. Selama ini, segala urusan saya sentiasa dipermudahkan.
“Meskipun berlaku kejadian yang tidak diingini tahun ini, ia tetap tidak mematahkan semangat saya untuk menjalankan ibadah korban untuk tahun-tahun hadapan,” katanya. – K! ONLINE


Bapa saudara durjana ditahan
Oleh KOSMO!

1 Ogos 2020, 12:29 pm
Oleh NUR NAZLINA NADZARI
KANGAR – Nafsu serakah mengatasi kewarasan seorang lelaki apabila sanggup memuat naik gambar kemaluan anak saudaranya di status aplikasi WhatsApp untuk tontonan umum dekat sini semalam.
Suspek memuat naik status gambar lucah tersebut kira-kira pukul 2.07 pagi.
Terdahulu, penoreh getah berusia 57 tahun itu datang ke rumah kanak-kanak perempuan berusia sembilan tahun tersebut pada Ahad lalu ketika ibu mangsa berusia 38 tahun tiada di rumah sebelum mencabul dan meminta mangsa memegang kemaluannya sebelum beredar.
Kejadian itu hanya disedari ibu mangsa kira-kira pukul 12.07 tengah hari semalam apabila rakannya meminta melihat status WhatsApp suspek yang memuat naik gambar lucah tersebut.
Pengadu mengenal pasti mangsa dalam gambar tersebut berdasarkan pakaian yang dipakainya dan kemudian mengesahkan dengan anaknya bahawa perkara tersebut memang berlaku.

Susulan itu, satu laporan polis dibuat oleh ibu mangsa pada hari sama untuk tindakan lanjut.
Ketua Polis Daerah Arau, Superintendan Nanda Maarof berkata, tangkapan terhadap suspek dilakukan pada pukul 4.15 petang semalam.
“Hasil semakan daripada telefon bimbit yang dirampas daripada suspek, terdapat gambar kemaluan mangsa di dalam galeri telefon tersebut,” katanya di sini hari ini.
Kata beliau, kes disiasat di bawah Seksyen 5/ Seksyen 14(a) Akta Kesalahan Seksual Terhadap Kanak-Kanak 2017.
Sementara itu, Majistret Kamaliza Md. Zain membenarkan reman ke atas tertuduh selama lima hari bermula hari ini. – K! ONLINE


Bomba patahkan cubaan lelaki bunuh diri
Oleh EDDY AQMAL MOHAMED HAMIDI

1 Ogos 2020, 12:21 pm
Anggota bomba menggunakan teknik rapelling untuk menyelamatkan lelaki berkenaan.

KUALA LUMPUR – Tindakan seorang lelaki yang cuba membunuh diri dengan terjun dari tingkat lima sebuah flat di Cheras di sini awal pagi tadi berjaya digagalkan oleh sepasukan anggota Jabatan Bomba dan Penyelamat Kuala Lumpur dengan dibantu pihak polis.
Komander Operasi Kanan, Penolong Penguasa L. Logeswaran berkata, Pusat Gerakan Operasi Kuala Lumpur menerima panggilan kecemasan pada pukul 6.08 pagi sebelum bergegas ke lokasi kejadian.
“Sebanyak tiga buah jentera bersama 20 orang anggota telah dikejarkan ke lokasi dari Balai Bomba dan Penyelamat Bandar Tun Razak serta Jalan Hang Tuah.
“Setibanya di lokasi, kami dapati ada seorang lelaki sedang mengamuk sambil memegang senjata tajam di di bahagian koridor rumah tersebut,” katanya dalam satu kenyataan hari ini.
Menurut Logeswaran, cubaan lelaki berusia 28 tahun itu untuk terjun dari tingkat lima flat berkenaan bagaimanapun berjaya dipatahkan anggota bomba dengan menggunakan teknik ‘rapelling’ iaitu menurunkan dua anggota dari atas bumbung flat kemudian menutup pintu utama di koridor.
“Pihak polis kemudiannya merempuh masuk ke dalam rumah dengan memecahkan pindu hadapan.

“Lelaki itu kemudiannya diserahkan kepada polis untuk tindakan selanjutnya dan operasi tamat pada pukul 7.04 pagi,” katanya. – K! ONLINE


Bersatu yang mahu bersama MN – Noh Omar
Oleh KOSMO!

1 Ogos 2020, 12:49 pm
Oleh MOHAMAD NAUFAL MOHAMAD IDRIS
KUALA SELANGOR – Ahli Majlis Tertinggi UMNO, Tan Sri Noh Omar mengesahkan Parti Pribumi Bersatu Malaysia (Bersatu) yang mahu bersama Muafakat Nasional (MN).
Menurutnya, hasrat Bersatu yang mahu bersama MN disampaikan sendiri oleh Presidennya, Tan Sri Muhyiddin Yassin pada satu perjumpaan bersama Ahli Parlimen Perikatan Nasional (PN) baru-baru ini.
“Dalam satu perjumpaan dengan Ahli Parlimen baru-baru ini, saya sendiri dengar yang Tan Sri Muhyiddin kata ahli Majlis (Pimpinan) Tertinggi Bersatu bersetuju Bersatu untuk bersama Muafakat Nasional,” katanya.
Beliau berkata demikian selepas menghadiri program ibadah korban anjuran UMNO bahagian Tanjong Karang di Masjid Jamek Sungai Burong di sini hari ini.
Memetik sebuah laporan portal berita sebelum ini, Ahli Majlis Pimpinan Tertinggi Bersatu, Datuk Seri Redzuan Md. Yusof menyangkal dakwaan Presiden UMNO, Datuk Seri Ahmad Zahid Hamidi bahawa Bersatu membuat permohonan untuk menyertai MN.

Menjawab dakwaan berkenaan, Noh berkata, Redzuan tidak berada di dalam perjumpaan berkenaan semasa Muhyiddin menyampaikan hasrat partinya itu.
“Bagi saya, kenyataan Redzuan itu tak tepat. Dia tidak ada dalam perjumpaan tersebut,” jelasnya.
Khamis lalu, Ahmad Zahid menyatakan bahawa partinya tidak akan menyertai PN sebagai sebuah komponen parti kerana mahu memperkasakan MN bersama PAS dan ahli komponen BN yang lain.
Ujarnya, sokongan UMNO terhadap Muhyiddin hanyalah berlandaskan sokongan Ahli Parlimen dan Ahli Dewan Undangan Negeri UMNO serta Barisan Nasional dalam pembentukan kerajaan pusat dan negeri. – K! ONLINE


MFL pantau situasi semasa Kuching FA
Oleh MUHAMMAD ZUHAILY BADLISHAH

1 Ogos 2020, 10:04 am
KETUA Pegawai Eksekutif Liga Bola Sepak Malaysia (MFL), Datuk Ab. Ghani Hassan menegaskan, jadual perlawanan untuk Liga Premier musim ini tidak terjejas selepas isu penularan wabak Covid-19 ke atas pasukan Kuching FA.
Menurutnya, MFL akan terus memantau situasi semasa pasukan dari Borneo itu sebelum membuat sebarang keputusan mengenai jadual perlawanan Liga Malaysia (Liga M) yang akan kembali bersambung 26 Ogos ini.
“Kita memantau keadaan Covid-19 dan sekarang kita tunggu dahulu ujian (calitan) kedua Kuching FA. Buat masa ini tiada perubahan, Kuching FA masih kekal dalam jadual liga.
“Mereka sudah mula berlatih tetapi perlu berehat dua minggu kerana kuarantin. Masa panjang lagi sebab mereka ada ada dua minggu lagi (sebelum liga bermula),” katanya ketika dihubungi Kosmo! semalam.
Kuching FA sebelum ini pernah meluahkan hasrat bahawa mereka bersedia untuk menarik diri daripada saingan Liga Premier jika situasi Covid-19 dalam kem pasukan itu bertambah buruk.
Malang menimpa skuad naib juara Liga M3 tahun lalu itu apabila lima pemainnya dilaporkan positif Covid-19 sebelum keputusan ujian darah mendapati kelima-lima mereka disahkan negatif wabak tersebut.

Bagaimanapun, timbul kebimbangan sama ada para pemain Kuching FA mampu mencapai tahap kecergasan maksimum dan bersedia sepenuhnya memulakan semula saingan Liga Premier kerana terpaksa menjalani tempoh kuarantin selama dua minggu. – K! ONLINE


Yamaha yakin padamkan era kegemilangan Honda
Oleh KOSMO!

1 Ogos 2020, 10:04 am
CADIZ, Sepanyol – Pengarah Urusan Yamaha Motor Racing, Lin Jarvis mencetuskan suasana panas apabila melakukan provokasi terhadap pelumba Repsol Honda, Marc Marquez.
Jarvis berkata, era kegemilangan juara enam kali MotoGP itu bakal berakhir selepas menyaksikan pelumba Petronas Yamaha Sepang Racing, Fabio Quartararo memenangi dua perlumbaan berturut-turut.
Justeru, Jarvis berpendapat gandingan Quartararo dan Maverick Vinales bersama pasukan Monster Energy Yamaha musim depan mampu menamatkan dominasi yang dilakar Marquez bersama Honda sebelum ini.
“Segala yang bermula pasti ada penamatnya. Misi kami selepas ini adalah untuk memastikan pelumba-pelumba kami mengambil alih takhta tersebut.
“Saya akui Marquez adalah satu-satunya pelumba yang mampu ‘menjinakkan’ jentera Honda kerana dia sangat berbakat dan tidak mudah mengaku kalah,” kata Jarvis.
Tambah beliau, meskipun sukar untuk mengawal ego dua pelumba terbaik pada musim depan, namun Jarvis mengakui ia baik untuk pasukan dalam usaha mereka memecah dominasi Honda.

“Dalam sukan ini, anda perlu kawal ego serta permintaan pelumba. Saya akui ia bukan perkara mudah tetapi saya lebih rela memiliki dua pelumba terbaik berbanding hanya mengharapkan seorang pelumba sahaja,” ujarnya. – AGENSI


Hamilton mahu kekal di litar tiga tahun lagi
Oleh KOSMO!

1 Ogos 2020, 10:06 am
SILVERSTONE – Pelumba pasukan Mercedes AMG Petronas, Lewis Hamilton menyuarakan hasratnya untuk terus berlumba sekurang-kurangnya tiga tahun lagi.
Kontrak Hamilton bersama pasukan itu akan tamat pada penghujung musim ini, namun dia belum ada sebarang perancangan untuk bersara.
Dia yang sedang gigih melakukan persiapan menjelang perlumbaan Grand Prix (GP) British esok menegaskan masih mampu bersaing pada tahap tertinggi.
“Saya mahu terus beraksi pada peringkat tertinggi buat selama-lamanya, namun ia tidak mungkin terjadi kerana sampai satu tahap mental dan fizikal akan mula lemah.
“Saya tidak boleh pastikan bila ia akan berlaku (bersara) tetapi ia bukanlah dalam tempoh terdekat. Mungkin dalam tempoh dua atau tiga tahun lagi,” kata Hamilton.
Tambah peluba berusia 35 tahun itu lagi, tempoh kuarantin yang agak panjang gara-gara pandemik Covid-19 memberi hikmah kepadanya untuk mendapatkan rehat mencukupi.

“Meskipun ramai melihat kuarantin Covid-19 sesuatu yang negatif tetapi saya dapat manfaatkannya untuk mengembalikan kecergasan. Saya yakin ia boleh membantu saya untuk terus bersaing dalam Formula Satu,” ujarnya. – AGENSI


MotoGP: Saingan GP Malaysia dibatalkan
Oleh MUHAMMAD HELMEE RAMLI

1 Ogos 2020, 10:03 am
PIHAK Pengurusan Litar Antarabangsa Sepang (SIC) menzahirkan kekecewaan selepas perlumbaan Kejuaraan Motosikal Dunia (MotoGP) bagi saingan Grand Prix (GP) Malaysia tahun ini dibatalkan.
Pembatalan itu diumumkan oleh pemilik hak komersial sukan permotoran berkenaan, Dorna Sports semalam selepas mengambil kira situasi pandemik Covid-19 yang masih belum pulih.
Ketua Pegawai Eksekutif (CEO) SIC, Azhan Shafriman Hanif mengakui kecewa dengan keputusan tersebut, namun akur kerana enggan mengambil risiko terhadap kesihatan semua pihak.
“Kami sangat kecewa dengan pembatalan ini kerana kami sudah tidak sabar untuk menyaksikan pelumba negara seperti Kasma Daniel Kasmayudin, Khairul Idham Pawi dan Hafizh Syahrin Abdullah beraksi di tanah air sendiri.
“Selain itu, pasukan Yamaha Petronas Sepang Racing Team (SRT) juga bermula garang bagi saingan musim ini. Bagaimanapun, wabak Covid-19 masih belum pulih, jadi kita tidak boleh ambil risiko,” katanya menerusi kenyataan rasmi SIC semalam.
Pada masa sama, beliau berharap seluruh rakyat Malaysia terus memberikan sokongan terhadap pelumba negara dalam baki saingan musim ini selain berharap untuk kembali menggegarkan saingan tahun depan.

“Saya tahu ini adalah berita sedih untuk seluruh peminat MotoGP di Malaysia dan seluruh dunia. Buat masa ini, teruskan sokongan anda kepada pelumba negara yang masih bersaing musim ini,” ujarnya.
Sebagai rekod, ini adalah kali pertama GP Malaysia dibatalkan selepas lebih 20 tahun penganjurannya di SIC.
GP Malaysia yang sepatutnya berlangsung di Sepang 30 Oktober hingga 1 November depan menjadi senarai terbaharu dibatalkan selepas GP America, GP Argentina dan GP Thailand. – K! ONLINE


Polis kompaun 14 individu tidak patuh SOP
Oleh MOHD SYALMIZI HAMID

1 Ogos 2020, 10:21 am
Oleh SYALMIZI HAMID
SEBERANG PERAI – Polis mengeluarkan sebanyak 14 kompaun kepada orang awam di sekitar Kepala Batas dan Butterworth di sini selepas didapati ingkar prosedur operasi standard (SOP) Perintah Kawalan Pergerakan Pemulihan (PKPP).
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kompaun itu diberikan kepada 13 lelaki dan seorang wanita yang merupakan pemilik premis perniagaan.
“Antara lokasi diperiksa adalah di sekitar Kepala Batas dan Tasek Gelugor serta di Mak Mandin dan Telok Air Tawar di Butterworth.
“Kesemua mereka didapati tidak mengikut SOP yang telah ditetapkan di premis masing-masing seperti tidak mengambil suhu badan pelanggan dan mencatat butiran pelanggan yang masuk ke premis,” katanya dalam satu kenyataan di sini hari ini.
Menurutnya, kesemua mereka masing-masing dikompaun sebanyak RM1,000. – K! ONLINE


Kuching FA tidak tarik diri
Oleh MUHAMMAD ZUHAILY BADLISHAH

1 Ogos 2020, 10:05 am
Ujian darah dapati lima pemain disahkan negatif Covid-19
SEMUA pemain Kuching FA tetap bersemangat tinggi untuk beraksi pada saingan Liga Premier musim ini meskipun telah ‘diserang’ wabak Covid-19 baru-baru ini.
Setiausaha Kuching FA, Iswandi Ali Hassan menjelaskan, mereka tidak berhajat menarik diri daripada kancah Liga Malaysia (Liga M) musim ini tetapi bersedia dengan sebarang arahan dan tindakan daripada Liga Bola Sepak Malaysia (MFL).
“Alhamdulillah, ada perkembangan baik tetapi pada masa sama kami juga bimbang dengan persekitaran dan keadaan semasa. Tipulah kalau tiada perasaan takut sebab kita tidak nampak simptom (Covid-19).
“Kami bukan mahu tarik diri sebenarnya sebab kami masih bersemangat untuk bermain. Maksud saya sebelum ini adalah Kuching FA sudah bersedia dengan sebarang kemungkinan,” katanya ketika dihubungi Kosmo! semalam.
Seorang pemain Kuching FA sebelum ini dilaporkan positif Covid-19 yang diklasifikasikan daripada Kluster Hospital Sentosa minggu lalu sebelum empat lagi rakan sepasukannya dikatakan turut ‘diserang’ pandemik tersebut kelmarin.

Bagaimanapun, Kuching FA mendapat berita gembira apabila ujian darah kelima-lima pemain itu kemudiannya disahkan negatif Covid-19 dan mereka semua kini dikuarantinkan di Kompleks Belia dan Sukan Sarawak, Kuching.
“Perkembangan mereka berlima akan dipantau pihak hospital. Cumanya mereka masih perlu menunggu keputusan daripada beberapa ujian darah lagi selepas ini.
“Alhamdulillah, semua pemain dan pegawai yang lain negatif. Kini kami menunggu ujian calitan kedua pada 4 hingga 6 Ogos ini. Selepas itu barulah kami akan membuat apa-apa keputusan,” jelas Iswandi.
Situasi semasa Kuching FA pastinya menjejaskan perancangan dan persiapan kelab dari Borneo itu menjelang aksi Liga Premier yang akan bersambung semula 26 Ogos ini menentang Selangor II. – K! ONLINE


Impian Newcastle tidak kesampaian
Oleh KOSMO!

1 Ogos 2020, 10:02 am
LONDON – Impian Newcastle United untuk kembali mencabar dan berada sebaris dengan kelab-kelab elit di England tidak kesampaian apabila konsortium dari Arab Saudi membatalkan hasrat mereka untuk membeli pasukan itu.
Amanda Staveley yang berperanan sebagai orang tengah perjanjian itu, menuding jari kepada Liga Perdana Inggeris (EPL) sebagai punca konsortium dari Arab Saudi tersebut menarik balik tawaran mereka bernilai £300 juta (RM1.67 bilion).
“Kami dapat merasai kekecewaan penyokong-penyokong Newcastle yang amat berharap pelaburan ini menjadi kenyataan selepas situasi yang telah berlaku sekarang ini disebabkan Brexit dan Covid-19.
“Urusan ini sudah berjalan begitu lama tetapi mereka (EPL) menyalahkan kami kerana tidak menjawab segala soalan yang diberikan. Pasukan-pasukan lain di EPL juga sebenarnya tidak mahu perkara ini berlaku,” katanya.
Ada dakwaan mengatakan Liverpool dan Tottenham Hotspur adalah dua daripada 10 pasukan EPL yang menentang urusan ambil alih Newcastle oleh Dana Pelaburan Awam Saudi yang dipengerusikan Putera Mahkota Arab Saudi, Mohammed Salman.
Ada juga yang menuding jari kepada pemilik Newcastle ketika ini, Mike Ashley yang bersikap tamak kerana menaikkan harga jualan kepada £350 juta (RM1.95 bilion) baru-baru ini.

Ia sekali gus menyaksikan Ashley kini berdepan tekanan besar kerana perlu mencari pembeli baharu dengan ahli perniagaan Amerika Syarikat, Henry Mauriss dilaporkan bersedia mengemukakan tawaran baharu. – AGENSI


Iskandar bimbang Covid-19 jejas peluang
Oleh MUHAMMAD ZUHAILY BADLISHAH

1 Ogos 2020, 10:05 am
JAGUH lompat bergalah negara, Iskandar Alwi meluahkan kebimbangan sekiranya atlet dari Malaysia tidak dijemput bertanding pada Kejohanan Terbuka Olahraga Piala Taipei City di Taiwan pada Oktober depan.
Pemegang rekod kebangsaan dengan catatan 5.31 meter (m) itu risau jika peningkatan jumlah kes wabak Covid-19 di Malaysia sejak kebelakangan ini mampu menjejaskan penyertaan atlet negara pada kejohanan tersebut.
Ini kerana, kejohanan itu dianggap penting buat Iskandar, 26, untuk mengukur tahap perkembangan prestasinya dalam suasana pertandingan sebenar selepas skuad olahraga negara dapat menjalani latihan semula baru-baru ini.
“Tahun ini kemungkinan ada satu kejohanan antarabangsa di Taiwan pada Oktober tetapi ia bergantung kepada keadaan (semasa).
“Jurulatih (Mohd. Manshahar Abdul Jalil) beritahu tidak boleh jangka sama ada penganjur akan jemput kita atau tidak sebab kes (Covid-19) di Malaysia naik. Khuatir kejohanan ada tetapi mereka tidak jemput kita,” katanya.
Sementara itu, Iskandar bersyukur kerana sudah menerima insentif berjumlah RM2,000 daripada Kesatuan Olahraga Malaysia atas kejayaan memecahkan rekod kebangsaan dua tahun lalu dan meraih pingat gangsa pada Sukan SEA Manila 2019.

“Sebenarnya saya sendiri sudah tidak ingat ada insentif untuk saya pecahkan rekod kebangsaan sewaktu menyertai satu kejohanan olahraga di dua tahun lalu,” jelasnya.
Atlet dari Johor itu berpeluang meraih lebih banyak insentif jika berjaya memperbaharui rekod kebangsaan miliknya dan meraih pingat emas pada Sukan SEA 2021 di Hanoi, Vietnam dari 27 November hingga 2 Disember. – K! ONLINE


Lelaki mahu hantar dadah dicekup
Oleh KOSMO!

1 Ogos 2020, 11:02 am
Oleh ABD. RAZAK OSMAN
KULIM – Seorang lelaki yang dipercayai dalam perjalanan menghantar bekalan dadah kepada seorang rakannya ditahan polis di Simpang Empat Keladi, Jalan Kulim di sini kelmarin.
Suspek berusia 23 tahun itu ditahan anggota polis yang membuat rondaan di kawasan tersebut kira-kira pukul 7.30 malam.
Ketua Polis Daerah Kulim, Superintendan Azhar Hashim berkata, suspek yang menunggang motosikal diarahkan berhenti kerana dilihat dalam keadaan mencurigakan.
“Suspek cuba melarikan diri, bagaimanapun dia berjaya ditahan dan hasil pemeriksaan menemui dua peket lut sinar di dalam poket seluarnya dipercayai dadah jenis syabu seberat 1.46 gram,” katanya di sini hari ini.
Kata beliau, suspek mengaku dia dalam perjalanan dari Kulim ke Lunas di sini untuk menghantar dadah kepada seorang penagih dengan upah RM10 setiap peket.

“Suspek juga mengaku telah melakukan kegiatan itu sejak tiga tahun lalu dan mendapatkan bekalan dadah dari seorang wanita,” ujarnya.
Tambahnya, suspek didapati positif dadah jenis methamphetamine dan mempunyai lapan rekod jenayah lampau.
“Kes disiasat mengikut Seksyen 12(2) Akta Dadah Berbahaya,” katanya. – K! ONLINE


Farisham kecewa sikap kepimpinan KAFA
Oleh MUHAMMAD HELMEE RAMLI

1 Ogos 2020, 10:03 am
PEMAIN-PEMAIN pasukan Kelantan terus dibayangi isu gaji yang tiada kesudahan, lebih-lebih lagi ketika umat Islam sedang menyambut Hari Raya Aidiladha.
Terbaharu, kapten The Red Warriors (TRW), Farisham Ismail meluahkan isi hati serta kekecewaannya terhadap kepimpinan Persatuan Bola Sepak Kelantan (KAFA).
Dia seolah-olah menggesa kepimpinan badan induk bola sepak Kelantan itu agar membuka mata serta mengambil berat soal kebajikan setiap pemain.
“Kepimpinan yang baik akan melaksanakan segala kebajikan untuk pemain. Bukan hanya berdiam diri dan melihat pemain-pemain menderita. Di mana tanggungjawab anda?
“Kami hanya menuntut hak kami. Jika tidak mampu, lepaskan dan berkorbanlah. Selamat Hari Raya Korban,” kata Farisham menerusi laman Instagramnya semalam.
Difahamkan, isu tunggakan gaji melibatkan pemain-pemain Kelantan masih belum selesai dan didakwa sudah berlarutan sejak Mac lalu.

Sebelum ini, pengendali TRW, Yusri Che Lah mengakui sedia untuk melepaskan mana-mana pemain sekiranya mereka dipancing pasukan lain ekoran situasi tidak menentu persatuan tersebut.
“Saya tidak pernah menyekat pemain daripada menyuarakan pendapat kerana itu hak masing-masing. Saya juga tidak halang jika ada yang mahu berhijrah sekiranya keadaan tidak menyebelahi mereka,” katanya. – K! ONLINE


Pelitup muka fabrik bukan untuk fesyen
Oleh NUR EMIRA SAIZALI

1 Ogos 2020, 10:00 am
NUR EMIRA SAIZALI, WARTAWAN EKSEKUTIF

BERMULA hari ini, rakyat Malaysia diwajibkan memakai pelitup muka apabila berada di kawasan umum.
Arahan tersebut telah diumum oleh Menteri Kanan (Keselamatan), Datuk Seri Ismail Sabri pada minggu lalu ekoran jumlah kes jangkitan Covid-19 baharu dalam kalangan warganegara semakin meningkat.
Namun, masih terdapat segelintir masyarakat yang berdegil tidak mahu mematuhi prosedur operasi standard (SOP) yang dikeluarkan oleh pihak kerajaan seperti pemakaian pelitup muka di tempat-tempat awam.
Ada yang berpendapat tiada keperluan untuk memakai pelitup muka kerana menganggap negara sudah semakin pulih daripada penularan wabak pandemik tersebut.
Bagaimanapun, baru-baru ini Ketua Pengarah Kesihatan Malaysia, Datuk Dr. Noor Hisham Abdullah mendedahkan seorang wanita yang positif Covid-19 adalah berpunca daripada pemakaian pelitup muka jenis fabrik.
Siasatan awal KKM mendapati pelitup muka yang dipakai mereka adalah jenis fabrik bukan untuk kegunaan perubatan.

Ketika ini, terdapat sesetengah peniaga seperti berlumba-lumba menjual pelitup muka fabrik dengan harga mahal, malah ada juga yang memakainya semata-mata ingin berfesyen kerana rekaan yang unik dan kreatif.
Hal ini diyakini berlaku kerana masyarakat khususnya di negara ini masih keliru dengan jenis pelitup muka yang sepatutnya mereka gunakan sewaktu dunia di serang Covid-19 ketika ini.
Menurut Pakar Perubatan, Datuk Seri Dr. Zulkornain Ahmad, pemakaian pelitup muka jenis kain tidak mampu menapis virus atau udara yang kotor berbanding pelitup muka tiga lapisan seperti yang disarankan Kementerian Kesihatan Malaysia.
Katanya, terdapat juga golongan yang menganggap pemakaian pelitup muka fabrik lebih menjimatkan kerana boleh dibasuh dan dipakai berulang kali berbanding jenis tiga lapisan.
“Jangan disebabkan pelitup muka kain lebih cantik dan ingin berjimat, kita terus memakainya tanpa memikirkan risikonya.
“Justeru, rakyat Malaysia disarankan untuk memakai pelitup muka tiga lapisan yang telah terbukti kajiannya terutama pada musim Covid-19 ini,” katanya ketika dihubungi Kosmo! baru-baru ini.
Ujarnya, walaupun perlu menambah kos untuk membeli pelitup muka tiga lapisan, namun ia perlu dilakukan sehingga Malaysia bebas Covid-19.
“Keputusan kerajaan menurunkan harga jualan dilihat langkah yang baik bagi menggalakkan pemakaian pelitup muka dalam kalangan rakyat di negara ini,” katanya.
Sementara itu, pereka fesyen, Bon Zainal berpendapat, pertambahan jumlah kes jangkitan Covid-19 adalah berpunca daripada kelalaian rakyat Malaysia dan tidak sepatutnya menyalahkan pemakaian pelitup muka jenis fabrik.
“Tidak kisahlah pelitup muka itu mempunyai berapa lapisan sekali pun, tetapi jika rakyat Malaysia terus lalai dan langgar SOP, kes akan tetap meningkat.
“Tindakan menghentam pereka fesyen yang menghasilkan pelitup muka jenis fabrik adalah salah, kerana setiap darinya menepati piawaian yang telah ditetapkan kerajaan,” ujarnya.


Lembu terkorban sebelum disembelih
Oleh KOSMO!

1 Ogos 2020, 10:00 am
KUALA LUMPUR – Sebuah kenderaan pacuan empat roda yang membawa tiga ekor lembu terlibat dalam satu kemalangan jalan raya berdekatan sebuah kebun kelapa sawit tular di laman sosial sejak semalam.
Video kemalangan berdurasi 24 saat itu memaparkan kenderaan membawa lembu bertembung dengan sebuah lagi kenderaan dari arah bertentangan dalam keadaan jalan raya yang licin akibat hujan.
Kemalangan tersebut menyebabkan kenderaan pacuan empat roda itu terbabas ke kiri bahu jalan dan remuk teruk pada bahagian hadapan.
Akibat kemalangan itu, tiga ekor lembu yang diikat pada bahagian belakang kenderaan terbabit mati dalam keadaan berdiri berada di bahagian luar kenderaan terbabit.
Rata-rata netizen meninggalkan komen yang mengaitkan lembu tersebut terkorban sebelum dikorbankan pada sambutan Aidiladha semalam.
Seorang netizen, Siti Noreishah Ibrahim berkata: “Adakah kita dapat pahala niat korban sekiranya lembu yang nak dikorbankan belum sempat dikorbankan dah terkorban dalam kemalangan jalan raya.”

Sementara itu, Nur Alkautha turut meninggalkan komen: “Langsung tak sempat disembelih? Allahu.. sedihnyaaa.
Kosmo! difahamkan kejadian itu berlaku di sebuah ladang kelapa sawit di Teunom Aceh Jaya, Indonesia dua hari lalu. – K! ONLINE


Kelabu kibar potensi besar YonnyBoii
Oleh MOHD. HAIKAL ISA

1 Ogos 2020, 10:00 am
Saat artikel ini sedang dicatatkan, penulis sedang menikmati secangkir karamel latte. Perlahan-lahan dihirup seraya fon telinga tanpa wayar tersumbat pada telinga mendengar lagu terbaru Taylor Swift berjudul Exile (featuring Bon Iver) yang dimuatkan dalam album terbaharu Taylor, Folklore.
Bukan tentang diskografi terbaru wanita itu ingin dicatatkan kali ini (mungkin belum tiba waktu untuk menulis tentang karya berkenaan). Baru-baru ini, penulis diperkenalkan kepada sebuah karya indah tempatan berjudul Kelabu.
Lagu tersebut kepunyaan Azlan & The Typewriter dan penyanyi dan komposer muda berbakat besar, YonnyBoii.
Pertama kali lagu ciptaan sepenuhnya oleh Yonny itu singgah di halwa telinga, rasa kagum dan tertarik mula terbit untuk penulis menggali lebih dalam, siapakah gerangan anak muda berusia 22 tahun itu.
Perkataan pertama yang terlintas dalam fikiran: “Rasa macam pernah dengar suara budak ini.”
Fikir punya fikir, kebanyakan lagu Yonny, sering didendangkan oleh anak-anak saudara di kampung cuma pada waktu tersebut, kurang diberikan perhatian.
Mula penulis melakukan sedikit carian dalam laman YouTube dan pelantar digital Spotify. Selain Kelabu, Yonny memiliki rantaian lagu bernilai tinggi, seperti Sakit, Tujuan dan Sheenta.

Berbalik tentang Kelabu, secara peribadi, lagu berkenaan mampu terbang tinggi seterusnya mendapat pengiktirafan sewajarnya. Lagu berkenaan antara karya yang layak diberi posisi merebut takhta Anugerah Juara Lagu (AJL). Jika Anugerah Industri Muzik (AIM) masih wujud, Kelabu harus tidak terkecuali masuk ke kategori lagu terbaik.
KELABU disifatkan sebagai antara karya muzik tahun 2020.

Kemas
Melodinya indah, senang melekat dalam minda dan susunan muziknya kemas diperkaya dengan dentingan piano dan mainan orkestra yang mahal.
Jarang sebenarnya kita bertemu lagu yang mempunyai kualiti setanding Kelabu pada era sekarang.
Sementara itu, nukilan lirik yang dicernakan oleh Yonny sangat puitis dan mendalam, namun mudah difahami dan berkait dengan setiap pendengar. Isinya berkisar tentang masalah yang sering dipandang enteng dalam masyarakat iaitu buli, depresi dan kebimbangan.
Secara peribadi, lagu berkenaan boleh dianggap sebagai rintihan Yonny tentang tanggapan dan momokan masyarakat yang memberikan kesan mendalam kepada seseorang.
Penulisan liriknya juga membawa mesej bahawa senyuman atau tindakan berdiam diri tidak memberi makna jiwa seseorang itu sedang dipeluk damai.
Menyentuh tentang paduan suara, keampuhan Azlan memang tidak boleh disangkal. Dia sememangnya merupakan antara vokalis terhandal tempatan.
Menerusi Kelabu, pendekatan atau penghayatan lebih bersifat ‘terkawal’ namun sarat dengan rintihan yang signifikan.
Dalam pada itu, Yonny juga tidak kurang hebatnya. Biarpun masih baharu dan ‘hijau’ dalam industri, dia mampu menyeimbangi aura dan pesona vokal yang terhasil daripada Azlan.
Hasilnya, lahirlah paduan vokal yang saling melengkapi antara satu sama lain.
Secara keseluruhannya, kalau penulis boleh memberi markah mengikut skala peratusan, lagu Kelabu boleh diberikan markah A+ iaitu melebihi 90 peratus.
Melodi, lirik dan paduan vokal antara dua penyanyi, Azlan dan Yonny teradun sempurna. Sungguh, jika Kelabu lolos ke pentas AJL, penulis akan bersorak riuh agar dia menang!
Pesanan buat syarikat rakaman atau pengurusan yang mengendalikan kerjaya Yonny iaitu Indigital Music, didik dan bimbinglah anak muda itu sebaik-baiknya. Potensinya besar. Jika kena gayanya, peluang Yonny untuk disanjung dan jadi rujukan terbentang luas.


Buru baung, toman di Pedu
Oleh KOSMO!

1 Ogos 2020, 10:00 am
KETENANGAN air dan kehijauan persekitaran di Tasik Pedu di daerah Padang Terap, Kedah bukan sahaja memukau pandangan pencinta alam semula jadi, malah turut menarik perhatian kaki pancing untuk memburu pelbagai spesies ikan air tawar di situ.
Tasik buatan manusia itu menjadi antara destinasi pilihan kepada penggemar aktiviti memancing yang datang dari negeri-negeri lain di utara seperti Perlis, Pulau Pinang dan Perak.
Antara jenis ikan yang menjadikan Tasik Pedu sebagai habitat adalah baung, haruan, jelawat dan toman.
Seorang pemancing, Amir Wahab, 46, dari Kampung Pedu berkata, dia mempunyai pengalaman menarik ketika berjaya menjinakkan baung dan haruan yang masing-masing seberat 4 kilogram (kg) beberapa bulan lalu.

KETENANGAN Tasik Pedu menggamit kaki pancing untuk mencuba nasib memburu baung dan toman.

Katanya, dia dipaksa ‘bertarung’ selama 10 minit sebelum berjaya menaikkan ikan tersebut memandangkan spesies berkenaan terkenal dengan sifat agresif.
“Pengalaman berharga itu memberi semangat kepada saya untuk terus memburu ikan di tasik ini kerana ia memberikan cabaran tersendiri,” katanya sambil memberitahu, dia menggunakan teknik casting untuk menawan ikan berkenaan.

Katanya, bagi kemudahan kaki pancing melakukan aktiviti kegemaran mereka itu, terdapat pengusaha menyediakan perkhidmatan sewaan bot dan rumah bot di sekitar tasik tersebut.
Pemancing katanya, boleh bermalam di rumah bot pada kadar berpatutan, selain boleh menyewa bot untuk mudik ke hilir tasik untuk memburu ikan kegemaran mereka.
“Perjalanan itu mengambil masa kira-kira 30 minit sebelum tiba di kawasan yang menjadi lubuk ikan yang menjadi rebutan kaki pancing terutamanya baung,” katanya yang memancing di situ sejak 25 tahun lalu.

SEORANG pemancing wanita, Zainab Hashim tersenyum selepas berjaya menaikkan seekor baung yang menghuni Tasik Pedu.

Seorang lagi pemancing tegar, Mohd. Arif Aizad Marzuki, 18, dari Kampung Pinang, Kuala Nerang pula berkata, dia lebih suka memancing pada waktu malam kerana ikan baung yang dicarinya aktif pada masa itu.
Katanya, baung selalunya akan keluar dan bermain di permukaan tasik pada waktu malam untuk mencari mangsa dan oleh sebab itu, pencari baung sepertinya memburu spesies tersebut pada waktu berkenaan.
“Saya biasanya menggunakan umpan ulat sagu kerana ia antara makanan kegemaran baung. Biasanya umpan tersebut tidak pernah mengecewakan.
“Saya sanggup bersengkang mata hingga waktu subuh semata-mata ingin menaikkan baung yang sedap dimasak lemak,” katanya.
Jelasnya, dia pernah menangkap baung seberat 3.5 kg dan pengalaman ‘menawan’ ikan itu tidak dapat dilupakan kerana ia kuat ‘melawan’ sebelum berjaya dijinakkan.
“Hasil tangkapan tidak pernah saya jual dan biasanya dibawa pulang untuk dimasak oleh ibu,” katanya.
Menurut Mohd. Arif Aizad lagi, musim kemarau baru-baru ini menjadi satu pengalaman tidak dapat dilupakan oleh kaki pancing.
“Paras air yang turun mendadak hingga 40 peratus di tasik itu menyebabkan pelbagai spesies ikan berkumpul dengan banyak di lubuk-lubuk tertentu.
“Pada masa itu, kawasan ini umpama pesta yang dipenuhi dengan kaki pancing dan penggemar ikan air tawar yang tidak pulang dengan tangan kosong,” ujarnya.


Hearthstone bantu Dr. Yew genggam PhD.
Oleh MUHAMMAD ZUHAILY BADLISHAH

1 Ogos 2020, 10:02 am
PERMAINAN video Hearthstone mungkin tidak begitu popular dalam kalangan rakyat Malaysia berbanding permainan lain seperti PlayerUnknown’s Battlegrounds (PUBG), Mobile Legends, Dota 2 atau FIFA.
Namun, permainan itu sebenarnya dimainkan secara global dan turut menawarkan hadiah wang terkumpul sehingga mencecah AS$1 juta (RM4.29 juta) pada kejohanan-kejohanan besar di peringkat antarabangsa.
Bukan itu sahaja, Hearthstone adalah satu permainan kad berstrategi yang mampu merangsang minda pemain-pemainnya untuk merencana kemenangan dalam sesuatu perlawanan.
Bagi pemain e-Sukan profesional negara, Dr. Yew Weng Kean, permainan itu secara tidak langsung telah membantunya bergelar pemegang Doktor Falsafah (PhD.) dalam Kejuruteraan Elektronik pada tahun 2018.
“Awalnya saya cuma anggap Hearthstone sebagai hobi sahaja tetapi lama-kelamaan saya rasa ada bakat dan mula menyertai pertandingan-pertandingan kecil sehingga ke peringkat kebangsaan.
“Saya memilih Hearthstone kerana kebanyakan permainan lain mengambil masa yang agak lama. Lagi pun permainan ini ada elemen-elemen strategi.

“Permainan ini dapat merangsang minda dan membuatkan anda berfikir di luar kotak. Malah, saya jadikan sebagai cara untuk menyegarkan minda sewaktu menuntut PhD dahulu,” katanya.
Walaupun mempunyai tugas hakiki sebagai penolong profesor di Universiti Heriot Watt, tetapi pekerjaan itu tidak menghalang Dr. Yew untuk menjuarai acara e-Sukan kategori Hearthstone pada Sukan SEA 2019 di Manila, Filipina.
Ia sekali gus menyaksikan ahli akademik berusia 30 tahun itu menerima pengiktirafan daripada Malaysia Book of Records (MBOR) sebagai pemenang pingat emas pertama e-Sukan negara pada Sukan SEA.
“Malaysia sentiasa hebat dalam permainan berstrategi berbanding negara-negara jiran walaupun orang kita sebenarnya lebih cenderung bermain permainan yang menghiburkan seperti PUBG, FIFA dan Mobile Legends.
“Walaupun bergelar gamer profesional tetapi fokus utama saya tetap kepada pengajaran di universiti dan pada masa sama cuba memberikan semula apa yang saya ada kepada komuniti.
“E-Sukan di Malaysia akan berkembang pesat dalam beberapa tahun selepas ini. Struktur dan perkembangan pemain kena betul dari awal lagi supaya kita tidak ketinggalan jauh di belakang negara-negara lain,” jelasnya.
Dr. Yew yang terkenal dengan nama Wkyew dalam dunia permainan Hearthstone, adalah pemain e-Sukan Malaysia ketiga tercatat nama dalam MBOR selepas Mohd. Faris Zakaria dan Jiunn Jie Kow.
Faris atau nama glamornya, Soloz adalah pemain profesional Mobile Legends untuk pasukan Team Bosskur dan memegang rekod jumlah pengikut tertinggi di Facebook dalam kategori e-Sukan iaitu 1.5 juta (setakat 2 Julai 2020).
Jie Kow yang dikenali sebagai BiuBiu adalah pemain PUBG Mobile untuk Team Secret Malaysia dan mencatat rekod jumlah tontonan video e-Sukan tertinggi di platform Youtube iaitu 7.3 juta. – K! ONLINE


Sesal tidak mendaftar nikah, cerai
Oleh MUHAMAD ADHAM SHADAN

1 Ogos 2020, 10:00 am
SUdah terlalu lama hal itu menjadi rahsia. Bukanlah niat wanita itu untuk memendamnya daripada sesiapa, sebaliknya memang selama ini dia langsung tidak menganggapnya penting bagai tidak ada apa-apa yang berlaku.
Rahila (bukan nama sebenar) telah berkahwin dengan seorang lelaki yang dicintainya. Namun, selepas tiga tahun menyulam bahagia, tiba-tiba Tuhan menjentik hatinya untuk tersedar bahawa dia mungkin telah melakukan kesalahan yang besar semasa mengahwini lelaki itu.
“Saya mungkin berstatus isteri orang ketika berkahwin dengan suami saya itu pada tahun 2010. Saya pernah bernikah dengan seorang lelaki lain di selatan Thailand 10 tahun sebelum itu.
“Kami kahwin lari sebab bekas suami saya itu berpoligami. Untuk elak pengetahuan isterinya, kami bernikah di Siam sebelum bercerai setahun kemudian. Tapi pernikahan dan perceraian kami tidak pernah didaftarkan dan sebelum ini saya tidak pernah mengambil tahu adakah sah atau tidak perkahwinan dan perceraian kami itu di sisi undang-undang,” katanya kepada K2 baru-baru ini saat mengimbau kes yang telah difailkannya pada tahun 2013 di sebuah mahkamah syariah di Lembah Klang.

Gambar menunjukkan kawasan sempadan antara Malaysia dan Thailand. – Gambar hiasan

Rahila, 38, berkata, disebabkan tidak tertanggung lagi dihantui rasa bersalah, dia akhirnya berterus terang dengan suami baharunya tentang kisah silamnya.
Cerita pekerja swasta itu, perceraiannya dengan suami terdahulu berlaku begitu sahaja apabila banyak terjadi perbalahan. Bekas suaminya lafazkan cerai dan selepas itu
masing-masing anggap telah berpisah dan tidak bertindak apa-apa.

“Saya dan bekas suami berkahwin, namun tak pernah mendaftarkannya selepas pulang ke Malaysia, begitu juga apabila kami bercerai. Selepas dia lafazkan cerai, kami berpisah begitu sahaja dan membawa haluan masing-masing. Saya kemudian berkahwin dengan seorang lelaki lain dan
tiba-tiba Tuhan menjentik hati saya untuk sedar bahawa status diri saya sebenarnya belum jelas dan rasa takut menyelubungi diri kalau semuanya tidak sah.
“Suami baharu saya terkejut dan kecewa, namun saya tekad untuk mengharungi detik sukar itu demi memperbetulkan kesilapan lalu. Saya telah menerima balasan atas kesalahan yang saya lakukan itu apabila perlu turun naik mahkamah selama lima tahun bagi menyelesaikan satu per satu kes iaitu pengesahan nikah kali pertama diikuti pengesahan perceraian dan pernikahan bersama suami baharu,” ujarnya.
Memfailkan kes-kes di sebuah mahkamah rendah syariah, Rahila berkata, pada awalnya dia berasa begitu sulit untuk kesnya diselesaikan, namun dia bersyukur akhirnya bekas suaminya yang juga warga Malaysia dapat dikesan semula sekali gus memudahkan sedikit urusan perbicaraan kes.
“Berdasarkan bukti-bukti yang ada, mahkamah telah menilai dan mengesahkan nikah kali pertama saya dengan suami terdahulu. Bekas suami kemudian telah memberi keterangan dan mahkamah turut berpuas hati untuk mengesahkan perceraian talak satu telah berlaku.
“Saya berasa lega apabila mahkamah akhirnya mengesahkan pernikahan saya bersama suami baharu.
“Mujurlah saya tidak dikurniakan anak dalam tempoh perkahwinan bersama bekas suami dan suami baharu. Jika tidak, tentu semakin sukar kerana perlu ditentukan kedudukan anak-anak itu sama ada sah taraf atau sebaliknya. Tidak dapat saya bayangkan bagaimana jika saya ada anak,” ujarnya.
Cerita Rahila, semasa kes tersebut dibicarakan, rumah tangganya teruji bagai retak menanti belah.
Bagaimanapun, selepas suami melihat kesungguhannya untuk membaiki kesilapan, lelaki itu akhirnya terharu dan memberikan sokongan kepada Rahila untuk menyelesaikan kes tersebut sepenuhnya.
Wanita begitu menyesali apa yang telah dilakukannya dan berharap agar orang ramai tidak mengambil mudah hal pendaftaran perkahwinan sekiranya bernikah di luar negara.
“Setiap pernikahan wajib didaftarkan, jangan ambil mudah kerana ia berkait dengan hal-hal seterusnya dalam rumah tangga.
“Saya belajar daripada kesilapan lalu dan telah menebusnya semula. Saya kini berasa bebas daripada cengkaman rasa bersalah. Kini saya bahagia bersama suami saya,” tuturnya.
Nota: Artikel ini ditulis bukan untuk mengaibkan mana-mana pihak, sebaliknya hanya untuk tujuan iktibar dan pengajaran semata-mata.


Keluarga Toyota Corolla sambut ketibaan Cross
1 Ogos 2020, 10:00 am
Toyota Corolla sudah menjangkau usia 54 tahun. Kereta rakyat Jepun yang mula diperkenalkan pada 5 November 1966 itu dianggap sebagai model paling sporty pada zamannya dengan reka bentuk badan separa fastback dengan bumbung melengkung.
Model generasi pertama Corolla menerima sentuhan Tatsuo Hasegawa, seorang pereka pesawat semasa era Perang Dunia Kedua. Jurutera itu menjadi terkenal kerana berjaya menyatukan konsep aerodinamik pesawat ke dalam reka bentuk kenderaan.
Nama Corolla sebenarnya diilhamkan daripada struktur bunga iaitu korola yang membawa maksud himpunan petal. Toyota memilih nama itu kerana mahu menonjolkan imej sebuah kereta kompak yang cantik dan menarik perhatian ramai.
Rangkaian model Corolla berkembang daripada pengenalan varian sedan dua dan empat pintu kepada Corolla versi wagon serta kenderaan pelbagai guna (MPV) kompak yang dipanggil Spacio (di Jepun) atau Verso (di sesetengah negara lain).

Toyota Corolla Cross mempunyai lima tempat duduk dengan ruang simpanan but belakang seluas 487 liter.

Corolla merupakan rangkaian model kenderaan keluaran Toyota paling laris di dunia selepas mencatat jualan terkumpul 48 juta unit sejak mula diperkenalkan. Data ini merangkumi jumlah jualan di lebih 150 buah negara termasuk Malaysia.
Gergasi automotif Jepun itu meneruskan momentum untuk menjadikan Corolla relevan mengikut peredaran zaman termasuk pengenalan beberapa versi naik taraf dan model generasi baharu.

Terbaharu, Toyota memilih Thailand sebagai platform pelancaran global model kenderaan utiliti sukan (SUV) terbaharu yang dipanggil Corolla Cross. Ini adalah SUV pertama dalam keluarga Corolla.
Langkah memperkenalkan model Corolla Cross dilihat sebagai satu strategi tepat pada masanya kerana segmen SUV menunjukkan trend peningkatan signifikan dalam tempoh sedekad.
Agensi Tenaga Antarabangsa (IEA) menerusi laporannya pada tahun lalu menyatakan terdapat lebih 200 juta kenderaan SUV di atas jalan berbanding 35 juta unit pada 2010.
Percaya atau tidak, SUV menjadi pilihan ramai orang muda dan mereka yang berkeluarga kecil sebagai medium pengangkutan harian di bandar atau ke pejabat.
Tidak ramai menjadikan SUV sebagai kenderaan kembara di laluan balak atau menyertai eksplorasi hujung minggu walaupun ada beberapa model sudah menggunakan sistem pacuan empat roda. Pendek kata, SUV dilihat sebagai kenderaan gaya hidup urban.

Papan pemuka Corolla Cross memiliki reka bentuk sama seperti varian Corolla sedan.

Persoalan kenapa golongan ini mudah tertarik dengan SUV mungkin ada kaitan dengan konfigurasi binaannya iaitu menggabungkan sifat seperti sebuah van dan kereta sedan.
Ada sekurang-kurangnya empat faktor menjadikan SUV lebih baik berbanding kenderaan segmen lain.
Pertama, SUV menawarkan ruang simpanan barang yang lebih luas berbanding kereta sedan apatah lagi versi hatchback.
Kedua, ciri binaan dengan bumbung tinggi dan lantai rendah meningkatkan ruang kelegaan di atas kepala dan lutut penumpang adalah jauh lebih baik berbanding model wagon.
Ketinggian SUV dengan kedudukan pintu lebih tinggi memudahkan akses masuk ke dalam kabin tanpa memerlukan pemandu dan penumpang tunduk atau membongkok seperti menaiki kereta hatchback.
Keempat ialah reka bentuk kabin SUV dengan tetapan kerusi pemandu yang lebih tinggi beserta panel cermin depan bersaiz besar membolehkan pemandu melihat keadaan di hadapan dengan lebih baik.

Enjin empat silinder berkapasiti 1.8 liter digunakan sebagai nadi penggerak SUV terbaharu Toyota.

Toyota nampaknya menjadikan Corolla Cross sebagai produk pelengkap dua model SUV sedia ada iaitu C-HR dan RAV4. Corolla Cross adalah lebih tinggi, lebar dan panjang berbanding C-HR walaupun kedua-dua SUV ini mempunyai jarak roda sama iaitu 2,640 milimeter (mm). RAV4 adalah lebih besar berbanding kedua-dua model itu.
Reka bentuk luaran Corolla Cross ada sedikit persamaan dengan model RAV4 yang baru dilancarkan di Malaysia tetapi dengan sentuhan lebih lembut. Ini dapat dilihat pada bentuk grill, set bampar depan dan garisan badan.
Cuma, ada lencana Corolla Cross dipasang di antara kedua-dua lampu belakang sebagai hebahan kepada pemandu lain, ini ahli keluarga Corolla. Stigma ini akan berubah sebaik pintu SUV Corolla Cross dibuka.
Ruang kabin Corolla Cross lebih banyak mewarisi gaya seperti model sedan Corolla baharu khususnya reka bentuk papan pemuka dan konsol tengah. SUV dengan lima tempat duduk ini direka dengan penekanan soal keluasan dalaman dan ruang simpanan but sehingga 487 liter.
Corolla Cross dibangunkan berasaskan platform Arkitektur Global Baharu Toyota (TNGA-C) iaitu sama seperti model C-HR dan sedan Corolla tetapi menggunakan sistem suspensi depan jenis topang MacPherson dan torsion beam di bahagian belakang. Sekadar makluman, model C-HR dan Corolla sedan menggunakan sistem suspensi belakang jenis double wishbone.
Toyota memperkenalkan dua pilihan rangkaian kuasa untuk Corolla Cross di Thailand iaitu aspirasi biasa (NA) petrol atau jenis hibrid. Kedua-dua enjin ini adalah jenis empat silinder 1.8 liter.
Enjin petrol itu mampu menghasilkan kuasa maksimum 140PS pada 6,000rpm, manakala tork puncak ialah 177Nm @ 4,000rpm dengan bantuan kotak gear tujuh kelajuan CVT-i.
Rangkaian kuasa hibrid boleh mengekstrak kuasa maksimum 98PS @ 5,200rpm dan tork setinggi 142Nm pada 3,600rpm. Model hibrid ini dibantu motor elektrik dan kotak gear e-CVT untuk menjana kuasa 72PS serta tork 163Nm. Jumlah output sistem ini ialah 122PS.

Toyota Corolla Cross hanya ditawarkan dengan sistem pacuan roda depan.

Berhubung jumlah varian Corolla Cross, pelanggan Thailand ada empat pilihan iaitu satu model asas dengan enjin petrol dan tiga lagi SUV menggunakan sistem hibrid.
SUV Corolla Cross didatangkan dengan banyak ciri moden termasuk sistem lampu depan jenis LED, lampu nyalaan siang (DRL), dua pilihan rim sama ada 17 atau 18 inci, balutan material kulit dalam kabin, bumbung matahari, sistem kemasukan tanpa kunci, skrin digital pelbagai info sebesar tujuh inci dan ciri penyelarasan tempat duduk lapan tahap.
Toyota mengambil berat soal keselamatan Corolla Cross dan menawarkan satu pakej yang agak komprehensif termasuk tujuh unit beg udara sebagai ciri standard dan sistem bantuan pemandu Toyota Safety Sense pula merangkumi fungsi Sistem Praperlanggaran (PCS) dengan Pengesan Pejalan Kaki dan Penunggang Basikal (PCD), Sistem Bantuan Tukar Lorong (LDA) dengan Bantuan Stereng (SA), Kawalan Jelajah Radar Dinamik (DRCC) serta Lampu Suluh Tinggi Automatik (AHB).
Bagaimanapun, ciri keselamatan canggih Toyota Safety Sense lebih tertumpu kepada varian Premium Corolla Cross. Model lain ada ciri keselamatan termaju tetapi tidak secanggih varian Premium Safety.
UMW Toyota Malaysia belum bersedia berkongsi maklumat sama ada mereka mahu membawa masuk Corolla Cross untuk pasaran tempatan atau tidak.
Sebenarnya, syarikat itu ada menawarkan lima model SUV iaitu Rush, C-HR, Fortuner, RAV4 dan Harrier. Apa salahnya jika tambah satu lagi pilihan, mungkin versi Corolla Cross standard.


Terancam, tiada sumber makanan punca buaya serang manusia
1 Ogos 2020, 10:00 am
KUALA LUMPUR – Konflik serangan buaya terhadap manusia dikatakan berpunca daripada pertambahan bilangan populasi reptilia pembunuh itu selain sikap manusia itu sendiri.
Pengarah Zoologi, Hospital Veterinar dan Pusat Konservasi Panda Gergasi, Dr. Mat Naim Ramli berkata, kebanyakan serangan buaya terhadap manusia berpunca daripada sikap manusia yang mengambil mudah terhadap keselamatan diri sewaktu berada di persekitaran dihuni buaya.
Selain itu, kekurangan sumber makanan akibat pertambahan populasi turut menjadi faktor haiwan itu bertindak agresif.
Jelasnya lagi, perebutan habitat antara buaya jantan dan betina juga menjadi sebab reptilia itu memasuki kawasan yang dihuni manusia.
“Buaya boleh menyerang manusia jika reptilia itu berasa terancam selain melihat kita sebagai sumber makanannya.
Inilah konflik yang dimaksudkan, lebih-lebih lagi dengan peningkatan populasinya menyebabkan reptilia itu semakin kekurangan sumber makanan.

“Ia turut didorong oleh kegiatan manusia yang tinggal di kawasan berhampiran sungai.
“Oleh itu, penduduk yang tinggal di kawasan berkenaan lebih waspada termasuk membuat pelantar yang tinggi bagi membolehkan mereka mencuci baju di kawasan tebing, sekali gus mengelak daripada menjadi mangsa serangan,” katanya ketika dihubungi Kosmo! semalam.
Justeru katanya, pihak berwajib perlu mengawal populasi buaya agar ia tidak menjadikan manusia sebagai sumber utama makanan.
“Apa yang penting ialah bagaimana untuk manusia mengelak daripada diserang reptilia itu.
“Mereka juga perlu berhati-hati setiap masa apabila memasuki habitat buaya,” ujarnya.  – K! ONLINE


Ibu tangguh hasrat jumpa anak
1 Ogos 2020, 10:00 am
KUALA LUMPUR – Harapan seorang ibu muda untuk bertemu semula dengan bayinya hari ini tidak kesampaian apabila proses membawa pulang mungkin terpaksa ditangguhkan berikutanpenutupan pintu sempadan akibat pandemik Covid-19.
Nurhaliza Chek Awae, 18, berkata, dia dimaklumkan mengenai perkara itu oleh pihak kerajaan Thailand semalam.
“Saya dimaklumkan oleh pihak kerajaan Thailand bahawa bayi saya tidak dapat dibawa pulang kerana kerajaan Malaysia masih menutup pintu sempadan.
“Saya sepatutnya berjumpa bayi saya pagi esok (hari ini), namun terpaksa menunggu minggu depan (untuk berjumpa) selepas terpisah sejak Februari lalu,” katanya ketika dihubungi Kosmo! di sini semalam.
Menurut Nurhaliza, dia dijadualkan bertemu dengan anaknya pada 3 Ogos ini sekiranya proses membawa pulang bayi berjalan lancar.
Wanita itu yakin dia dapat berjumpa semula kerana urusan dokumentasi dan pembayaran bil Hospital Kajang dekat sini telah selesai.

Bercerita lanjut, Nurhaliza berkata, mengikut perancangan, dia akan dibawa dengan sebuah kenderaan khas untuk bertemu anak bongsu daripada dua adik beradik di sempadan Bukit Kayu Hitam, Kedah.
Bayi itu kemudiannya akan dibawa ke Hospital Pattani dan menjalani kuarantin selama 14 hari di hospital tersebut.
Kosmo! semalam melaporkan bayi warga Thailand yang ditinggalkan di Hospital Kajang sejak lima bulan lalu akan dibawa pulang bertemu ibunya yang berada di Pattani, Thailand hari ini.
Bayi yang dilahirkan pramatang itu ditinggalkan di hospital berkenaan pada Februari lalu selepas ibu dan bapanya, Muhammad Thipyaleh, 27, pulang ke Thailand untuk memperbaharui pasport, namun terkandas disebabkan pandemik Covid-19. – K! ONLINE


Koronavirus hukum sifat sombong rakyat AS
Oleh MUHAMAD ADHAM SHADAN

1 Ogos 2020, 10:00 am
ADHAM SHADAN, PENOLONG PENGARANG BERITA

Hari ini, 1 Ogos 2020. Semua orang wajib memakai pelitup muka di tempat umum jika tidak mahu didenda RM1,000.
Mereka yang selama ini memakai pelitup muka sejak Perintah Kawalan Pergerakan (PKP) dilancarkan tidak lagi berseorangan.
Mereka tidak lagi dipandang seperti ‘orang sakit’ bagi majoriti orang yang merasakan pelitup muka bukan lagi satu keperluan setelah negara memasuki PKP Pemulihan.
Memang pelitup muka bukan benda yang dapat menghindarkan penyakit, tetapi anggaplah ia langkah ikhtiar untuk mengurangkan risiko jangkitan.
Kajian terbaharu membuktikan memakai pelitup muka boleh memutuskan rantaian Covid-19 sebanyak 60 peratus.
Penggunaannya diwajibkan di Malaysia menerusi Akta Pencegahan dan Pengawalan Penyakit Berjangkit 1988
(Akta 342) berkuat kuasa bermula hari ini, 1 Ogos.

Namun, masyarakat yang paling kuat menentang penggunaan pelitup muka itulah yang sedang menderitai akibat Covid-19.
Semasa Covid-19 baru menular di China dan beberapa negara, seorang individu dari Amerika Syarikat (AS) bertindak menyindir rakyat negara lain terutama dari Asia Timur yang memakai pelitup muka.
Mereka mendakwa penggunaan pelitup muka tidak boleh diterima masyarakat AS kerana ia menunjukkan ciri kurang sopan.
Pemikiran ini akhirnya menghukum AS apabila kini menjadi negara yang paling banyak kes Covid-19 iaitu lebih 4 juta melibatkan 150,000 kematian.
Kasihan nasib mereka yang berusaha untuk mematuhi prosedur operasi standard.
Kasihan juga pakar-pakar kesihatan di negara tersebut kerana perlu berdepan dengan kedegilan manusia.
Mei lalu, seorang pengawal keselamatan kedai di Michigan mati ditembak oleh pelanggan yang enggan memakai pelitup muka.
Seorang penjaga kedai tua di Florida pula ditolak ke atas kerusi roda sebelum diacukan pistol dan diugut bunuh.
Kalau di Malaysia kita hanya diminta ‘menembak’ kepala dengan peralatan ukur suhu inframerah, di sana ada yang ditembak betul-betul dengan pistol.
Seorang saintis dari University of California, Jonas Kaplan berkata, sesetengah orang memberontak terhadap idea memakai pelitup muka kerana mereka tidak suka untuk diarahkan.
“Bagi mereka memakai pelitup muka adalah pencabulan hak individu,” katanya.
Seorang wanita dari Carolina Utara baru-baru ini dengan beraninya merakam video sambil membakar pelitup muka lalu melaungkan “kebebasan kami”.
“Rakyat tidak boleh terima arahan kerajaan,” keluh Gabenor Ohio, Mike DeWine kepada ABC News.
Pengarah jangkitan penyakit di sebuah pusat perubatan di Tennessee, Dr. David Aronoff berkata, mentaliti orang muda AS ‘saya muda, saya sihat, saya tidak kisah dijangkiti’ benar-benar satu masalah yang sukar ditangani.
Penulis ingin mengulangi kata seorang pengkaji politik AS, Geoffrey Kabaservice.
“Saya dari Florida. Krisis koronavirus yang sedang kami alami ini tidak mengejutkan saya,” katanya.
Apalah gunanya menjadi negara dan bangsa yang didakwa maju kalau akhirnya bebal?
Tidak keterlaluan dikatakan mungkin Covid-19 yang melanda seluruh dunia pada tahun 2020 ini untuk kita bermuhasabah masyarakat negara maju bagaimanakah yang hendak kita jadikan acuan. – K! ONLINE


31 individu di Sabah dikenakan kompaun
Oleh KOSMO!

2 Ogos 2020, 9:42 pm
Oleh Ivan Amirul
KOTA KINABALU – Seramai 31 individu dikenakan kompaun berikutan gagal menjaga penjarakan fizikal di tempat awam.
Semua individu terbabit melanggar undang-undang Prosedur Operasi Standard (SOP) dalam operasi Bahagian Siasatan Jenayah, Ibu Pejabat Polis Daerah (IPD) Kota Kinabalu sempena Pemantauan Op COVID-19 hari ini.
Ketua Polis Daerah Kota Kinabalu, Asisten Komisioner Habibi Majinji berkata, operasi bermula sekitar pukul 12 tengah malam di sekitar bandar raya.
“Tiga serbuan melibatkan tiga premis berasingan sekitar pusat bandar.
“Tiga pemilik premis juga dikompaun atas kesalahan melanggar SOP bersama 28 pelanggan membabitkan 18 lelaki dan 10 wanita berusia lingkungan 21 sehingga 50 tahun.

“Semua individu berkenaan didapati melakukan kesalahan kerana tidak mengamalkan penjarakan fizikal seperti ditetapkan kerajaan.
“Semua orang kena kompaun (OKK) dibawa ke IPD Kota Kinabalu bagi tindakan proses pengeluaran kompaun,” katanya dalam kenyataan akhbar hari ini.
Habibi berkata, semua boleh dikompaun mengikut Peraturan 11 (1) Peraturan-Peraturan Pencegahan Dan Pengawalan Penyakit Berjangkit (No.7) (No. 2) 2020.
Sementara itu, Habibi mengingatkan masyarakat kepentingan mematuhi SOP ditetapkan khususnya ketika berada di tempat awam dalam mengelakkan peningkatan jumlah kes COVID-19.
Menurutnya, pemantauan dan pemeriksaan berterusan dibuat dari semasa ke semasa dan tindakan tegas dikenakan ke atas individu melanggar SOP,” katanya. – K! ONLINE


Aubameyang belum tentu kekal
Oleh KOSMO!

2 Ogos 2020, 8:59 pm
LONDON – Kapten pasukan Arsenal, Pierre-Emerick Aubameyang belum membuat keputusan mengenai masa depannya selepas berjaya membantu The Gunners menjulang trofi Piala FA dengan menewaskan Chelsea 2-1 di peringkat akhir awal pagi tadi.
Pada aksi tersebut, penyerang antarabangsa Gabon itu meledak dua gol untuk memastikan Arsenal bangkit daripada ketinggalan sekali gus meraih trofi Piala FA buat kali ke-14.
Sebagai rekod, kontrak Aubameyang bersama Arsenal hanya berbaki setahun dan pengurus pasukan, Mikel Arteta sememangnya terdesak untuk mengekalkan khidmatnya di Stadium Emirates untuk jangka panjang.
“Saya masih belum memikirkan mengenai masa depan di Arsenal. Buat masa ini, saya mahu fokus meraikan kejayaan kami menjuarai Piala FA selepas mengharungi musim yang panjang,” kata pemain berusia 31 tahun itu.
Difahamkan, sekiranya tidak bersetuju dengan kontrak yang ditawarkan oleh Arsenal, Aubameyang kemungkinan akan dijual dengan harga ‘runtuh’ sebanyak £30 juta (RM166.4 juta) pada jendela perpindahan musim ini.
Antara pasukan yang dilaporkan berminat untuk menandatangani khidmat bekas penyerang Borussia Dortmund itu adalah Chelsea dan Barcelona. – AGENSI


Berita Pak Lah meninggal palsu
Oleh NOR IDAYU BOSRO

2 Ogos 2020, 10:12 pm
PUTRAJAYA – Mesej tular mengenai bekas Perdana Menteri, Tun Abdullah Ahmad Badawi atau Pak Lah yang didakwa meninggal dunia petang tadi disahkan palsu.
Perkara itu disahkan oleh salah seorang pegawai di Jabatan Perdana Menteri.
Sementara itu, akaun Facebook Galeri Tun Abdullah Ahmad Badawi juga menafikan penyebaran berita palsu itu sebaliknya berkata, Pak Lah berada dalam keadaan sihat di samping keluarga.
“Pengurusan Galeri mendapati terdapat penularan berita palsu melalui WhatsApp mengenai keadaan kesihatan Pak Lah yang merosot.
“Pengurusan Galeri menafikan penularan tidak benar ini dan meminta orang ramai untuk tidak menyebarkan berita palsu yang tiada kesahihan kerana dibimbangi mencetusan kegusaran ramai,” katanya.
Terdahulu, tular di aplikasi WhatsApp mengatakan bekas Perdana Menteri itu telah meninggal dunia. -K! ONLINE


APMM tahan tiga individu langgar syarat lesen
Oleh KOSMO!

2 Ogos 2020, 10:47 pm
Oleh IVAN AMIRUL
KOTA KINABALU – Seramai tiga kru termasuk tekong warga Indonesia berusia 24 hingga 48 tahun ditahan Agensi Penguatkuasaan Maritim Malaysia (APMM) daerah ini atas kesalahan beroperasi melanggar syarat lesen semalam.
Semua individu berkenaan menaiki sebuah bot nelayan tempatan di kedudukan 1.3 batu nautika barat muara Sungai Tuaran sekitar pukul 4 petang.
Pengarah APMM Sabah dan Labuan, Laksamana Pertama Maritim Mohd Rosli Abdullah berkata, bot nelayan itu dikesan sedang melakukan aktiviti menangkap ikan di perairan berkenaan ketika ditahan pihak berkuasa.
“Bot peronda maritim menerima maklumat berkaitan terdapat sebuah bot berada dalam keadaan di sekitar perairan Tuaran ketika melaksanakan Operasi Naga Timur dan Operasi Sejahtera.
“Setibanya di lokasi berkenaan, anggota bertugas mendapati memang terdapat bot yang melakukan aktiviti menangkap ikan pada jarak melanggar syarat lesen.

“Bagaimanapun, pemeriksaan ke atas semua individu menunjukkan mereka memiliki dokumen pengenalan diri yang sah.
“Bot serta semua individu ditahan dan dibawa ke Jeti APMM, Sepanggar untuk tindakan selanjutnya,” katanya dalam kenyataan akhbarhari ini.
Mohd Rosli berkata bot terbabit disyaki melakukan kesalahan mengikut Akta Perikanan 1985, Seksyen 8 (b) berikutan disyaki melanggar syarat lesen.
Menurutnya, semua kru dan tekong turut
diarahkan untuk menjalani Ujian saringan COVID-19 oleh pihak Kementerian Kesihatan Malaysia (KKM) bagi memastikan bebas virus berkenaan.
Sementara itu, Mohd Rosli menasihatkan komuniti maritim agar sentiasa mengutamakan keselamatan diri semasa melakukan aktiviti di laut dengan memakai jaket keselamatan terutamanya di musim cuaca buruk dan keadaan laut yang tidak menentu. -K! ONLINE


Gencatan senjata Afghanistan bertahan
Oleh KOSMO!

2 Ogos 2020, 8:48 pm
KABUL – Gencatan senjata antara kumpulan Taliban dan kerajaan Afghanistan masih bertahan pada hari ketiga dan terakhir, hari ini.
Keadaan tenteram dilihat di sebahagian besar negara Afghanistan, manakala  pihak berkuasa tidak melaporkan sebarang pertempuran besar antara dua pihak berbalah itu sejak gencatan senjata bermula pada Jumaat lepas bagi meraikan Aidiladha.
Presiden Afghanistan, Ashraf Ghani dan kumpulan Taliban memberi isyarat bahawa rundingan damai yang tertunda sejak sekian lama boleh bermula sebaik sahaja selepas Aidiladha.
“Aidiladha kali ini terasa berbeza, taman-taman penuh dengan orang ramai sehinggakan anda hampir terlupa bahawa perang saudara di negara ini berlarutan selama 40 tahun,” kata penduduk Jalalabad, Shahpoor Shadab.
Di wilayah bergolak Zabul, beberapa penduduk mendeklamasi puisi meminta gencatan senjata tersebut dijadikan tetap.
“Keamanan adalah keperluan dan aspirasi semua orang,” kata penyajak, Sardar Wali.

Di bawah perjanjian ditandatangani Taliban dan Amerika Syarikat (AS) pada Februari lepas, rundingan damai antara Kabul dan pemberontak tersebut sepatutnya bermula pada Mac lalu tetapi tergendala akibat perbalahan politik dan halangan dalam program pertukaran tahanan melibatkan kedua-dua belah pihak.
Persetujuan pertukaran tahanan itu menyebut bahawa Kabul akan membebaskan kira-kira 5,000 banduan Taliban untuk ditukar dengan 1,000 anggota keselamatan Afghanistan.
Majlis Keselamatan Nasional Afghanistan menyatakan semalam bahawa seramai 300 lagi tahanan Taliban dibebaskan sejak Jumaat lepas, menjadikan angka keseluruhan pemberontak yang dibebaskan setakat ini melebihi 4,900 orang.
Menurut kumpulan Taliban, pihaknya telah menyempurnakan syarat perjanjian itu.
Keganasan menggegarkan Afghanistan sejak perjanjian AS-Taliban dimeterai yang menyaksikan lebih 3,500 askar terbunuh dalam serangan oleh pemberontak. – AFP


131 pelajar terkandas di Yemen tiba
Oleh NOR IDAYU BOSRO

2 Ogos 2020, 6:37 pm
PUTRAJAYA – Kumpulan pertama rakyat Malaysia seramai 131 orang yang dilaporkan terkandas di Yemen sejak Mac lepas susulan pandemik Covid-19, selamat tiba di Lapangan Terbang Antarabangsa Kuala Lumpur (KLIA) dengan pesawat sewaan khas Egypt Air pada 8.34 pagi tadi.
Timbalan Menteri Luar, Datuk Kamarudin Jaffar berkata, kumpulan kedua seramai 17 orang pula dijadual tiba esok pada pukul 12.55 pagi melalui penerbangan komersial Emirates.
Beliau berkata, perjalanan kesemua 148 rakyat Malaysia tersebut bermula semalam dengan penerbangan dari Seiyoun, Yemen ke Kaherah, Mesir sebelum meneruskan perjalanan dengan dua penerbangan berasingan ke Malaysia.
“Rakyat Malaysia dari Yemen ini terdiri daripada pelajar persendirian yang telah menyatakan hasrat untuk pulang ekoran penularan pandemik Covid-19, serta pelajar yang telah tamat pengajian,” katanya dalam satu kenyataan di sini, hari ini.
Kamarudin, yang juga Pengerusi Pasukan Petugas Covid-19 Kementerian Luar berkata, sebelum ini beberapa rancangan repatriasi oleh kerajaan Malaysia untuk membawa pulang kumpulan pelajar tersebut terpaksa ditunda atas sebab isu-isu logistik yang tidak dapat dielakkan.
“Namun demikian, pembukaan semula lapangan terbang dan penyambungan operasi penerbangan komersial oleh kerajaan Yemen membolehkan penerbangan sewaan khas repatriasi ini dilaksanakan.

“Kos repatriasi ini dibiayai secara bersama antara kerajaan Malaysia dengan penumpang yang rata-rata pelajar daripada keluarga yang kurang berkemampuan,” katanya.
Beliau berkata kesemua rakyat Malaysia yang tiba akan menjalani ujian saringan Covid-19 setibanya di KLIA dan seterusnya dibawa menjalani proses kuarantin di stesen kuarantin yang ditetapkan oleh kerajaan untuk pemantauan lanjut.
Ia adalah susulan lanjutan pengumuman Menteri Kanan (Kluster Keselamatan) Datuk Seri Ismail Sabri Yaakob pada 21 Julai lepas mengenai prosedur kuarantin wajib selama 14 hari, katanya. -K! ONLINE


Bank Islam teliti pelanggan terjejas
Oleh KOSMO!

2 Ogos 2020, 10:02 pm
KUALA LUMPUR – Bank Islam Malaysia Bhd. (Bank Islam) telah mula menghubungi semua pelanggannya menerusi khidmat pesanan ringkas untuk penawaran bantuan pembayaran semula bersasar.
Ketua Pegawai Eksekutifnya, Mohd. Muazzam Mohamed berkata, pihaknya juga telah mengemaskini maklumat secara berkala di pelbagai platform komunikasi bagi memastikan mesej tepat dapat disampaikan dengan berkesan.
“Kami sedar Covid-19 mempunyai kesan berbeza terhadap orang ramai, dengan tempoh moratorium berakhir pada 30 September, bantuan tambahan ini bertujuan meringankan kekangan kewangan pelanggan dan menstabilkan aliran tunai mereka.
“Keadaan pelanggan terjejas akan diteliti seupaya kami dapat merangka pelan pembayaran balik yang sesuai untuk mereka,” katanya dalam kenyataan yang dikeluarkan di sini semalam.
Bank Islam menawarkan bantuan pembayaran bagi individu kehilangan pekerjaan pada tahun 2020 dan kini tidak bekerja, yang mana mereka akan menerima lanjutan moratorium selama tiga bulan berakhir hujung tahun ini.
Bagi individu yang masih bekerja namun mengalami pengurangan pendapatan yang signifikan pula, mereka mendapat pengurangan ansuran bulanan bersesuaian dengan pengurangan gaji, tertakluk kepada jenis pembiayaan dengan fleksibiliti pembayaran selama enam bulan dari penghujung tempoh moratorium sekarang.

Pelanggan boleh mula memohon di cawangan Bank Islam seluruh negara bermula Jumaat ini


Goodday Milk cipta rekod sesi moreh virtual terbesar
Oleh KOSMO!

2 Ogos 2020, 9:54 pm
KUALA LUMPUR – Salah satu jenama susu paling popular di negara ini, Goodday Milk mencatat nama dalam Malaysia Book of Records menerusi penganjuran sesi moreh secara virtual terbesar di negara ini sempena kempen Kekal Sejahtera, Kekal Selamat pada Ramadan lalu.
Seramai 814 peserta mengambil bahagian dalam sesi berkenaan pada 22 Mei lalu menerusi platform sidang video Webex, mengatasi rekod sebelum ini yang mana seramai 667 orang menyertai sesi teh tarik mamak secara virtual.
Sesi moreh pada kebiasaannya melibatkan hidangan ringan yang dinikmati bersama selepas solat Terawih di pekarangan masjid atau surau, namun pandemik Covi-19 yang melanda negara tidak memungkinkan aktiviti tersebut diadakan pada Ramadan tahun ini.
Naib Presiden Kanan Pemasaran dan Perniagaan Alternatif Etika Sdn. Bhd. Santharuban T. Sundaram berkata, sewaktu beradaptasi dengan suasana normal baharu, amat penting bagi rakyat Malaysia memelihara tradisi dan amalan murni yang sudah terbentuk sekian lama.
“Objektif kami dalam kempen Kekal Sejahtera, Kekal Selamat ialah menghantar mesej supaya memelihara keselamatan dan duduk di rumah namun pada masa sama mencipta kaedah untuk rakyat Malaysia terlibat dalam aktiviti komuniti sepanjang Ramadan dan Hari Raya.
“Kami berbesar hati dengan respons pengguna dan pengiktirafan daripada Malaysia Book of Records ini,” katanya dalam siaran akhbar yang dikeluarkan di sini baru-baru ini.

Sebelum ini, Goodday pernah mencipta rekod jumlah penghantar susu bermotosikal paling ramai di Malaysia Book of Records, dengan 50 penghantar susu mengagihkan 34,560 paket susu Goodday Milk sempena kempen Goodday Milk Fest 2017.


Pedofilia: Ibu bapa perlu lebih peka
Oleh KOSMO!

2 Ogos 2020, 7:16 pm
Oleh NUR NAZLINA NADZARI
KANGAR – Ibu bapa harus lebih peka dengan persekitaran terutama berkaitan gangguan seksual dalam kalangan kanak-kanak bagi mencegah jenayah pedofilia.
Ketua Polis Perlis, Datuk Surina Saad berkata, masyarakat tidak boleh memandang remeh perkara tersebut dan segera melaporkan kepada polis jika kes itu berlaku di sekitar mereka.
Kata beliau, laporan mengenai kes jenayah pedofilia masih kecil di negeri ini tetapi beliau tidak menolak kemungkinan ada kes yang tidak dilaporkan.
“Ibu bapa perlu memainkan peranan kerana individu yang cenderung ke arah pedofilia ini mungkin ada berhampiran anak-anak mereka.
“Ini kerana, pelaku jenayah itu kelihatan seperti orang biasa sahaja yang mana mereka tidak mempunyai ciri-ciri spesifik yang boleh diketahui kecenderungan mereka,” katanya ketika dihubungi di sini hari ini.

Ujarnya, individu tersebut juga mungkin boleh menjadi seorang yang pendiam dan turut menyasarkan kanak-kanak yang tidak bercampur dengan orang lain.
“Kecenderungan mereka adalah pada kanak-kanak berusia 13 tahun ke bawah,” ujarnya.
Kelmarin, seorang penoreh getah direman lima hari kerana mencabul anak saudaranya sendiri berusia sembilan tahun dalam kejadian di sebuah rumah di sini pada 26 Julai lalu.
Lelaki berusia 57 tahun itu juga seolah-olah hilang kewarasan apabila sanggup memuat naik gambar kemaluan anak saudaranya itu di status WhatsApp miliknya untuk tontonan umum. -K! ONLINE


5 buah sekolah ditutup di Kedah
Oleh KOSMO!

2 Ogos 2020, 9:21 pm
ALOR SETAR – Kerajaan negeri Kedah telah memutuskan untuk melaksanakan Perintah Kawalan Pergerakan Peningkatan Sasaran (TEMCO) di empat mukim yang terjejas susulan penambahan 11 kes positif Covid-19 bagi Kluster Sivagangga hari ini.
Menteri Besar, Muhammad Sanusi Md Nor berkata, antara Mukim yang terlibat adalah Mukim Ah, Mukim Hosba, serta Mukim Binjal di daerah Kubang Pasu dan Kampung Ulu, Padang Sanai di daerah Padang Terap.
Majlis Keselamatan Negara  Kedah telah telah memutuskan untuk mengarahkan lima buah sekolah di dua daerah di negeri itu ditutup selama 28 hari mulai hari ini.
Ia melibatkan 14 hari tempoh kuarantin dan 14 hari tempoh pemerhatian.
Sekolah yang terlibat di daerah Kubang Pasu adalah Sekolah Menegah Kebangsaan (SMK) Hosba, Sekolah Kebangsaan (SK) Hosba, SMK Megat Dewa serta SK Megat Dewa.
Selain itu, satu sekolah iaitu Sekolah Kebangsaan Kubang Palas di daerah Padang Terap turut diarahkan untuk ditutup. – K! ONLINE


Jerut isteri minta cerai
Oleh KOSMO!

2 Ogos 2020, 4:41 pm
Oleh SITI A’ISYAH SUKAIMI
SEPANG – Gara-gara terlalu marah isteri minta cerai, seorang lelaki bertindak menjerut leher wanita itu sehingga mati menggunakan tudung yang dipakai dalam kejadian di Taman Mas, Putra Perdana dekat sini pada 29 Julai lepas.
Ketua Polis Daerah Sepang, Asisten Komisioner Wan Kamarul Azran Wan Yusof berkata, suspek, 41, bertindak menjerut leher mangsa berusia 40 tahun kira-kira 10 minit sehingga mati di dalam kenderaan jenis Perodua Myvi berwarna putih.
Menurutnya, suspek kemudian membawa mayat mangsa menghala ke tasik PKNS Pinggiran Cyberjaya kira-kira pukul 4.30 petang dan menukarkannya ke tempat pemandu serta meninggalkannya dalam keadaan enjin kereta dihidupkan.
“Bagaimanapun, suspek bertindak menghubungi MERS 999 pukul 1.04 pagi dan memberitahu isterinya tidak sedarkan diri di dalam kereta berhampiran tasik tersebut.
“Suspek menyatakan dia bersama pemandu Grab mencari mangsa dari rumah mereka di Putra Perdana sehingga menjumpai kereta tersebut dan kemudian menghubungi polis apabila mendapati isterinya tidak bergerak,” katanya dalam satu kenyataan hari ini.

Dalam pada itu, Wan Kamarul Azran berkata, pemeriksaan polis mendapati tiada sebarang kecederaan pada badan mangsa melainkan telefon bimbit dan beg duit tiada bersamanya tetapi gelang emas masih dipakai di pergelangan tangan kiri.
Berikutan itu, beliau berkata, mayat wanita terbabit dihantar ke Hospital Serdang dan hasil bedah siasat pada 30 Julai lalu mendapati punca kematian mangsa disebabkan ‘compression of neck’.
Katanya, siasatan dijalankan ke atas suspek juga mendapati hubungan mereka mempunyai masalah dan lelaki tersebut telah melafazkan cerai kepada mangsa pada 24 Jun lepas.
“Susulan itu, suami mangsa ditahan di perkarangan Hospital Serdang pukul 12.30 tengah hari pada 30 Julai lepas dan suspek mengaku menjerut leher mangsa menggunakan tudung yang dipakainya.
“Pasukan polis juga dipandu arah oleh suspek menunjukkan tempat barang milik mangsa dibuang di hadapan Masjid Putra Perdana dan sehelai baju kemeja batik berwarna hitam,” katanya.
Beliau berkata, suspek mengaku memecahkan telefon jenis Samsung milik mangsa menggunakan seketul batu bertujuan merosakkannya sebelum dibuang ke dalam tasik Taman Putra Perdana namun ia tidak ditemui.
“Suspek mengaku membunuh mangsa kerana marahkannya yang tetap mahu bercerai. Pasangan tersebut berkahwin pada 2005 serta mempunyai seorang anak perempuan berusia 14 tahun.
“Mangsa bekerja sebagai pensyarah manakala suspek ialah sukarelawan pertubuhan bukan kerajaan serta tidak mempunyai pekerjaan tetap,” katanya.
Mengulas lanjut, Wan Kamarul Azran berkata, suspek kini ditahan reman sehingga 6 Ogos depan bagi meneruskan dan melengkapkan siasatan mengikut Seksyen 302 Kanun Keseksaan. K! ONLINE


127 ditahan tak pakai pelitup muka
Oleh NOR IDAYU BOSRO

2 Ogos 2020, 3:42 pm
PUTRAJAYA – Polis menahan 127 individu atas kesalahan tidak mengenakan pelitup muka selepas penguatkuasaan pemakaian topeng pelitup muka di tempat-tempat sesak telah diwajibkan mulai semalam.
Menteri Kanan (Keselamatan) Datuk Seri Ismail Sabri Yaakob berkata, jumlah itu adalah daripada keseluruhan 315 individu yang ditahan semalam atas pelbagai kesalahan ingkar arahan Perintah Kawalan Pergerakan (PKP).
Beliau berkata, polis turut mengambil tindakan terhadap 28 individu kerana gagal mematuhi prosedur operasi standard (SOP) kuarantin di rumah selain aktiviti tidak mengikut SOP melibatkan 38 kes.
“Seramai 312 individu dikenakan kompaun manakala tiga lagi direman,” katanya dalam kenyataan akhbar di sini hari ini.
Sementara itu, Ismail Sabri berkata, sebanyak 2,263 pemeriksaan dibuat semalam terhadap individu yang sedang menjalankan kuarantin wajib 14 hari di kediaman masing-masing.
“Polis bersama petugas Kementerian Kesihatan akan sentiasa membuat pemeriksaan dan pemantauan terhadap individu-individu terbabit bagi memastikan SOP dipatuhi,” katanya.

Beliau berkata, sehingga semalam, seramai 4,286 individu telah ditempatkan di 21 buah stesen kuarantin untuk menjalani kuarantin wajib 14 hari sejak perintah itu dikuat kuasakan pada 24 Julai lalu.
“Daripada jumlah itu, seramai 13 individu telah dihantar ke hospital untuk rawatan,” katanya. -K! ONLINE


500 asnaf terima daging korban
Oleh KOSMO!

2 Ogos 2020, 5:50 pm
Oleh ZULHANIFA SIDEK
TUMPAT – Seramai 500 golongan asnaf di sekitar Pasir Pekan menerima sumbangan berupa daging korban sempena program Korban Kaseh di sini hari ini.
Program tersebut dianjurkan oleh syarikat kosmetik, Beauty Kaseh sebagai salah satu tanggungjawab sosial korporat (CSR) kepada penduduk setempat.
Pengasasnya, Mohd. Faizul Rohban Ahmad berkata, program kali ketiga sempena sambutan Aidiladha itu dijalankan hasil pembelian produk keluaran syarikatnya oleh pelanggan-pelanggan dan dikembalikan dalam bentuk CSR.
Katanya, kali ini sebanyak dua ekor lembu disembelih secara bergotong- royong melibatkan penduduk kampung dan kakitangan Radio Televisyen Malaysia (RTM) Kelantan mengikut norma baharu.
“Bagi mematuhi prosedur operasi standard (SOP), agihan dilakukan menerusi kupon yang diserahkan lebih awal kepada penerima.

“Ibadah korban kali ini memerlukan penjarakan fizikal dan mereka yang datang untuk menyaksikan ibadah korban juga terpaksa dihadkan,” katanya ketika ditemui di lokasi penyembelihan di pekarangan Kubur Tok Janggut di sini hari ini.
Tambahnya, program itu diharapkan menyantuni semua terlibat dan lokasi dipilih juga memberi erti sebagai memperingati jasa serta pengorbanan tokoh Tok Janggut menjelang hari kemerdekaan pada 31 Ogos ini. – K! ONLINE


Dua wanita maut dirempuh kereta dipandu pelajar
Oleh KOSMO!

2 Ogos 2020, 6:29 pm
NOR AZIHAN MD GHAZALI
SHAH ALAM – Dua wanita warga Indonesia maut selepas motosikal yang dinaiki mereka dirempuh sebuah kereta yang dipandu seorang pelajar di Lorong Mughni, Jalan Kebun di sini semalam.
Dalam kejadian pukul 10.20 malam itu, kedua-dua mangsa yang berumur sekitar 45 tahun itu meninggal dunia di lokasi kejadian akibat parah di bahagian kepala.
Timbalan Ketua Polis Daerah Shah Alam, Superintendan Ramsay Anak Embol berkata, kejadian berlaku ketika kedua-dua mangsa yang menaiki motosikal jenis Yamaha Ego membelok memasuki simpang kiri jalan tersebut.
“Sebuah kereta yang dipandu pelajar lelaki berusia 18 tahun dipercayai gagal mengelak lalu merempuh bahagian hadapan motosikal yang dinaiki mangsa.
“Rempuhan kuat itu menyebabkan kedua-dua mangsa tercampak ke jalan raya dan meninggal dunia di tempat kejadian,” katanya ketika dihubungi Kosmo! sebentar tadi.

Jelas beliau, mayat kedua-dua mangsa di hantar ke Hospital Shah Alam untuk bedah siasat dan punca sebenar kejadian masih dalam siasatan.
Kes disiasat mengikut Seksyen 41(1) Akta Pengangkutan Jalan 1987 kerana memandu dengan melulu. – K! ONLINE


Remaja lemas mandi Tasik Paya Biru
Oleh KOSMO!

2 Ogos 2020, 5:47 pm
Oleh MASTURAH SURADI
KOTA TINGGI – Seorang remaja ditemui lemas ketika mandi di Tasik Paya Biru di Felda Lok Heng Selatan di sini bersama lima rakannya yang lain tengah hari tadi.
Ketua Polis Daerah Kota Tinggi, Superintendan Hussin Zamora berkata, mayat mangsa, Muhammad Akmal Hakim Abdul Karim, 19 ditemui pada pukul 12.53 tengahari di dasar tasik berkenaan.
“Kira-kira pukul 12.00 tengahari, pusat kawalan polis daerah Kota Tinggi telah menerima panggilan melalui MERS 999 dari seorang lelaki memaklumkan terdapat kejadian lemas di kawasan Tasik Paya Biru, Blok 17, Felda Lok Heng Selatan.
“Mangsa melibatkan seorang lelaki tempatan berumur 19 tahun yang datang ke paya berkenaan bersama lima rakan yang lain.
“Usaha mencari dan menyelamat dilakukan pasukan bomba sebelum berjaya menemui mangsa di dasar tasik berkenaan,”katanya dalam satu kenyataan, hari ini.

Jelas Hussin, mangsa yang tinggal di Alor Setar disahkan telah meninggal dunia oleh Pegawai Perubatan Klinik Lok Heng.
Katanya, mangsa telah dibawa ke Hospital Kota Tinggi dan hasil bedah siasat mendapati punca kematian mangsa adalah disebabkan oleh “Drowning”.
“Kes ini telah diklasifikasikan sebagai ‘Kematian Mengejut’ (SDR) dan tiada melibatkan apa-apa perbuatan jenayah,”katanya. -K! ONLINE


Ramai calon UMNO Sabah layak jadi KM – Bung
Oleh KOSMO!

2 Ogos 2020, 5:56 pm
Oleh Ivan Amirul
KOTA KINABALU – “UMNO Sabah memiliki ramai calon berkelayakan mampu bergelar Ketua Menteri sekiranya berjaya dalam Pilihan Raya Negeri (PRN).
“Banyak calon yang layak termasuk saya. Selain itu, kita juga ada timbalan saya (Yakub Khan), Datuk Rahman Dahlan, Datuk Hasnol Ayub dan ramai lagi.
“Kalau 10 orang boleh jadi Ketua Menteri, semuanya kita lantik,” kata Pengerusi Perhubungan UMNO Sabah, Datuk Seri Bung Mokhtar Radin.
Beliau berkata demikan dalam sidang media selepas mempengerusikan Mesyuarat Perhubungan UMNO Sabah di ibu pejabat parti itu hari ini.
Dalam sidang media sama, Bung berkata beliau turut mengesahkan bakal bertanding di kerusi Dewan Undangan Negeri (DUN) Lamag pada PRN nanti.

Sementara itu, Bung juga mendedahkan terdapat perbincangan dengan Ahli Dewan Undangan Negeri (ADUN) yang sebelum ini meninggalkan kerajaan Sabah untuk menyokong bekas Ketua Menteri, Tan Sri Musa Aman.
Bagaimanapun, menurutnya perbincangan berkenaan belum dimuktamadkan dan ianya masih berjalan. – K! ONLINE


Tiga hari siapkan tempahan 500 pelitup muka
Oleh KOSMO!

2 Ogos 2020, 5:43 pm
Oleh AIMUNI TUAN LAH
GUA MUSANG – Seorang tukang jahit wanita berketurunan Orang Asli tidak menang tangan apabila mendapat tempahan 500 helai pelitup muka kain bagi keperluan penduduk kampung sejak tiga hari lalu.
Johara Ibrahim, 43, yang Rancangan Pengumpulan Semula (RPS) Kuala Betis berkata, tempahan pelitup muka itu ekoran peraturan terbaharu pihak kerajaan yang mewajibkan pemakaian pelitup muka bermula semalam.
Katanya, dia amat terkejut menerima banyak permintaan penduduk kampung selepas tempahan jahitan baju sempena Hari Raya Aidilfitri lalu terjejas akibat Perintah Kawalan Pergerakan (PKP).
“Setakat ini, saya sudah jahit hampir 1,000 pelitup muka yang boleh dibasuh dan diulang pakai sejak PKP pada Mac lalu.
“Kain yang saya gunakan jenis kapas (cotton) yang tidak panas dan amat selesa sekiranya dipakai sepanjang hari,” katanya ketika ditemui Kosmo! hari ini.

Johara yang mempunyai kemahiran menjahit pakaian sejak 20 tahun lalu itu berkata, dia berjaya menyiapkan 50 penutup hidung dalam masa sehari.
Katanya, harga bagi sehelai pelitup muka yang dijual adalah RM5 sehelai untuk saiz dewasa dan kanak-kanak.
“Sambutan sangat menggalakkan dan usaha menjahit 500 pelitup muka dalam tempoh ini amat membantu menjana pendapatan saya.
“Meskipun tidak dapat menyiapkan tempahan lain, saya bersyukur kerana masih boleh menghasilkan pelitup muka bagi membantu keluarga dalam keadaan sekarang,” katanya.
Tambah Johara, dia juga berterima kasih kepada Jabatan Kemajuan Orang Asli (Jakoa) yang menyediakan premis jahitan yang selesa untuknya sejak lebih 5 tahun lalu.
Katanya, dia turut mendapat bantuan empat buah mesin jahit untuk mengembangkan perniagaan dengan menjahit baju kurung dan baju seragam.
“Kebanyakan pelanggan tetap saya adalah penduduk tempatan orang Melayu yang tinggal di sekitar bandar Gua Musang.
“Selain mementingkan kualiti dan kepuasan pelanggan terhadap hasil jahitan, kadar upah saya ambil juga berpatutan,” katanya. – K! ONLINE


Azwanddin letak jawatan Presiden JMM
Oleh KOSMO!

2 Ogos 2020, 5:12 pm
Oleh ISKANDAR SHAH MOHAMED
SHAH ALAM – Datuk Azwanddin Hamzah secara rasmi mengumumkan peletakan jawatan sebagai Presiden Pertubuhan Jaringan Melayu Malaysia (JMM) berkuat kuasa hari ini.
Jawatan yang dipegang beliau selama 12 tahun itu diserahkan kepada Ahli Majlis Tertinggi pertubuhan bukan kerajaan (NGO) tersebut, Azlan Johar.
Azwanddin berkata, keputusan itu dibuat dalam tempoh dua bulan selepas meneliti beberapa perkara terutama hala tuju dan masa depan JMM.
“Bagi saya, sudah tiba masanya untuk berundur dan memberi kepercayaan kepada kepimpinan baharu selepas mengemudi NGO ini sejak 2008.
“Peletakan jawatan ini juga menjadi mesej kepada parti politik supaya turut menyerahkan ‘baton’ kepada muka baharu terutama golongan muda,” katanya ketika ditemui pada sidang akhbar di Kelab Shah Alam di sini, petang tadi.

Menurut beliau, tindakannya itu bukan kerana sudah lali dan takut untuk terus memperjuangkan hak dan suara masyarakat Melayu.
“Saya bukan ingin lari daripada perjuangan namun mempunyai agenda yang lebih besar selepas ini,” katanya yang belum memutuskan untuk menyertai mana-mana politik.
Dalam pada itu, Azlan, 57, yang juga bekas pemain bola sepak kebangsaan berkata, dia amat menghargai kepercayaan yang diberikan jawatan kuasa khas JMM.
“Saya akan memikul amanah dan tanggungjawab sebaik mungkin termasuk melakukan jelajah di seluruh negara selepas berakhir tempoh Perintah Kawalan Pergerakan (PKP) kelak,” katanya. – K! ONLINE